PEMBANGKANG PECAH TIGA, PENGUNDI HANYA PECAH DUA

Pertembungan tiga penjuru barangkali sudah terlalu sukar untuk dielakkan daripada berlaku dalam pilihanraya umum akan datang.
Pihak yang teringin sangat kepada pertandingan tiga penjuru, selain Najib Razak, UMNO dan BN, ia juga seolah-olah suatu keseronokan bagi Pas.
Sebab itu, Pas yang berstatus pembangkang, tidak lagi menyerang UMNO dan BN sekarang ini. Najib pula sudah jadi sahabat karib mereka.
Yang selalu, bahkan hampir setiap hari diserang Pas ialah pembangkang juga iaitu Pakatan Harapan, khususnya Tun Mahathir Mohamad dan DAP.
Lebih fasih mulut pemimpin Pas mengatakan mengundi Pakatan Harapan sama seperti mengundi DAP berbanding hakikat bahawa mengekalkan UMNO dan BN lagi akan terus memberi kesusahan dan kesengsaraan kepada kehidupan rakyat melalui kenaikan kos sara hidup yang tidak terkawal serta kemungkinan GST akan dinaikkan peratusannya.
Amanah yang sebahagian besar pemimpinya merupakan bekas pemimpin Pas juga merupakan musuh utama Pas ketika ini. Di mata Pas, pemimpin Amanah lebih jahat dan teruk berbanding UMNO yang suatu ketika dahulu pernah mereka kafirkan dan ragui keIslamannya.
Melihat kepada gaya politik Pas sekarang, menang atau kalah dan berapa jumlah kerusi yang mampu dimenangi tidak lagi penting buat mereka. Sangat penting bagi Pas hanyalah memastikan pertandingan tiga penjuru menjadi kenyataan.
Tidak tahu apa upah atau ganjaran yang bakal diperolehi oleh Pas di sebalik perubahan haluan politik mereka itu. Mungkin sudah ada fatwa atau hadis baru yang membolehkan menyokong politik suku dan agama suku atau bersama pemimpin yang diragui menjanjikan lebih besar pahalanya lagi.
Tetapi, itulah realitinya. Pas lebih seronok menyerang Pakatan Harapan dan memungkinkan tiga penjuru menjadi kenyataan berbanding menolak keburukan UMNO, BN, kerajaan dan BN yang terang-terang terbentang menjadi pengetahuan seluruh pancaindera dunia.
Dengan sikap Pas yang yang benar-benar inginkan pertandingan tiga penjuru, ia dengan sendirinya menjadikan UMNO dan BN lebih santai untuk menghadapi pilihanraya akan datang.
Ramai pemimpinnya lebih girang kebelakangan ini dengan berkata, “apa nak ditakutkan….tiga penjuru kita akan terus berkuasa lagi”.
Makna kata, di sebalik Pas seronok dengan tiga penjuru, UMNO dan BN secara sedar melihat kedudukan parti Islam itu hanyalah sebagai alat, perkakas dan penyendal kepada cerahnya sebuah kerajaan kleptokrasi terus berkuasa di bumi Malaysia ini.
Soalnya, benarkah pertandingan tiga penjuru memberi kelebihan kepada UMNO dan BN serta akan menipiskan peluang Pakatan Harapan menjadi kerajaan?
Realitinya, yang berpecah tiga hanyalah parti-parti iaitu BN, Pakatan Harapan dan Pas yang digambarkan mengetuai Gagasan Sejahtera, tetapi rakyat secara majoritinya hanya berpecah kepada dua.
Satu kelompok rakyat mahukan UMNO serta BN kekal berkuasa dan satu lagi mahukan sebuah kerajaan baru dapat diwujudkan.
Atau dalam ertikata lain lain – satu mahu hitam dan satu lagi mahu putih, satu mahu kebaikan dan satu lagi mahu mengekalkan kerosakan.
Dalam kelompok Pakatan Harapan, boleh dikata seluruhnya mahu yang putih, kebaikan dan kerajaan baru dapat diwujudkan.
Dalam UMNO dan BN, ia diakui terpecah dua. Adayang mahu Najib kekal berkuasa dan semakin ramai yang menyampah untuk mengekalkannya. Mereka percaya mengekalkan lagi UMNO dan BN, yang lebih seronoknya hanyalah Najib dan Jho Low saja.
Kesukaran ekonomi, rasuah, kemewahan pemimpin, beban sara hidup dan sukarnya anak-anak mereka mendapat pekerjaan adalah antara sebab mereka tidak lagi sesetia dulu, malah sedia untuk putus cinta terhadap UMNO, BN dan kerajaan sedia ada.
Golongan tersebut secara diam-diam akan mengundi Pakatan Harapan atau mungkin memilih untuk tidak keluar mengundi sama-sekali. Mereka tahu mengekalkan kemungkaran besar dosanya.
Dalam Pas juga begitu, meskipun ada segelintir yang taksub dan wala’ membabi buta, ramai juga yang menjadikan pilihan dalam PRU 14 akan datang ialah antara hitam atau putih, kebaikan atau kerosakan dan kerajaan lama yang menyusahkan atau kerajaan baru yang menyuluhkan jalan harapan.
Pilihan bagi ahli dan penyokong Pas yang celik itu turut sama pilihannya – mengundi calon Pakatan Harapan sedia diam-diam atau langsung tidak keluar mengundi.
Pas akan diketepikan terus dalam pertimbangan pilihan ahli dan penyokongnya jika mereka lihat parti itu tiada harapan langsung untuk menang dan membentuk kerajaan.
Mereka secara umumnya sedar persaingan sebenar adalah antara Pakatan Harapan dan BN. Membazir saja memberi undi kepada calon-calon Pas yang akhirnya akan menyebabkan musuh mereka sejak azali, UMNO dan BN menang dalam pilihanraya serta meneruskan kerakusan kuasa merosakkan segala-galanya.
Selain tidak sanggup mengundi parti yang tidak membawa kemenangan, pasti ramai ahli dan penyokong Pas yang turut tidak sedia memberi undi mereka yang hanya memberi laluan kepada cukai GST terus dikenakan dan harga ikan kembung RM22 sekilogram.
Oleh yang demikian, secara perlahan-lahan Pas akan jadi semakin kecil sokongannya. Dengan mereka yang boleh berfikir, terbuka dan memikirkan masa depan sedia untuk memilih perubahan, hanya kelompok terasing yang totok dan jumud saja tinggal bersama Pas.
Yang mustahak, dalam tempoh berbaki beberapa bulan lagi sebelum PRU 14, penerangan dan pemahaman yang seluas-luasnya harus diberikan kepada rakyat mengenai pilihan yang harus mereka buat. Pakatan Harapan mesti menjadikan ini sebagai agenda keutamaan.
PRU 14 adalah peluang terbaik melakukan penghijrahan. Selepasnya, peluang  untuk membuat perubahan mungkin tidak muncul lagi dalam pilihanraya-pilihanraya akan datang. Sekali kita melepaskannya, penyesalan akan menghantui sepanjang zaman.
Tetapi, jika Pakatan Harapan yang menjadi kerajaan dan mereka tidak menjadi sebaik yang diharapkan, ia lebih mudah ditukar dalam pilihanraya yang seterusnya.
Filipina, Indonesia serta Thailand misalnya sudah lama menguak perubahan dan hari ini rakyatnya sedang menikmati hasil yang lebih baik dalam kehidupan mereka.
Bolehkah kita bayangkan apa jadi kepada Filipina dan Indonesia jika Marcos dan Suharto tidak disingkirkan dahulu atau Thailand kalau pemimpinnya yang terpalit rasuah tidak berani ditukar ganti dan dikekalkan hingga kini?
(ShahbudinHusin 12/09/2017)

0

0

votes
Article Rating
Kongsikan artikel ini


SIAPA YANG PATUT BERCERMIN DULU?

Susulan tulisan Tun Mahathir Mohamad dalam blognya semalam yang meminta pemimpin dan ahli Pas bertaubat kerana mendokong perbuatan jenayah, rasuah dan mencuri yang dilakukan oleh Najib Razak, Timbalan Presiden Pas, Tuan Ibrahim Tuan hari menulis sepucuk surat terbuka kepada Pengerusi Pakatan Harapan itu.
Saya siarkan surat terbuka beliau itu untuk tatapan kita bersama.
Lanjutan daripadanya pula, Hanipa Maidin, Ahli Parlimen Sepang yang dulu bersama Pas, tetapi kini bersama Amanah, kemudian menjawab surat terbuka Tuan Ibrahim itu.
Juga saya siarkan jawapan penuhnya untuk tatapan dan penilaian yang saksama.
Maka, marilah kita baca kedua-duanya dengan lapang dada dan hati yang terbuka.
1) Surat Tuan Ibrahim Tuan Man.
Salam berbahagia Tun Dr Mahathir Mohamad,
PAS melihat Umno sebagai perompak dan penyamun sudah berdekad-dekad lamanya.
Untuk makkuman Tun, Umno dilihat sebagai perompak dan penyamun ini bukankah baru sekarang. Dari dulu lagi PAS berlawan kerana pelbagai kerosakan yang dilakukan oleh Umno-BN di negara ini.
Malah, di zaman Tun, Umno sudahpun menjadi perompak dan penyamun, cuma Tun tidak sedar. Sesiapa yang mempertikaikannya perlu berdepan dengan senjata yang bernama ISA yang sedia digunakan Tun dengan sewenang-wenangnya. Malah sehingga hari ini, semua rakyat masih melawan sistem yang ditinggal Tun termasuk Tun sendiri.
Ketika Tun menjadi Perdana Menteri, pembangkanglah paling hebat ditekan, ditindas sehingga pelbagai tragedi berlaku. Royalti minyak Kelantan tidak diberi, malah royalti minyak Terengganu dijadikan wang ehsan sejurus PAS mengalahkan Umno di Terengganu.
Di zaman Tun, semua timbalan Tun yang Tun rasa tak sesuai dipecat dengan pelbagai tuduhan. Sebahagian mereka kerana menentang rasuah, salahguna kuasa dan kronisme yang berlaku di waktu itu. Kini istilah itu bertukar kepada kleptokrasi. Gunalah apa istilah sekalipun hakikatnya penyelewengan terus berleluasa. Ia menjadi budaya di dalam Umno yang kekal sehingga hari ini sehinggalah Tun sendiri pun terasa meluat melihatnya.
Di bawah PM Datuk Seri Najib Razak, Umno-BN hampir tumbang di PRU13.
Rakyat mempunyai peluang keemasan untuk menumbangkan BN bersama Pakatan Rakyat di PRU13, tapi ketika itu Tun memilih bersama Umno melalui Perkasa untuk mengekalkan kekuasaan Perdana Menteri Datuk Seri Najib Razak dan juga BN.
BN kekal berkuasa sehingga hari ini adalah disebabkan Tun dan juga sistem yang berat sebelah yang dikekalkan oleh Tun. Umno yang ada hari ini adalah hasil didik Tun.
Sudah berdekad-dekad lamanya sejak Merdeka. PAS melawan Umno. Di zaman Tun, kamilah yang lawan Tun. Ketika Tun memilih Tun Abdullah Badawi sebagai PM, kami tetap melawan Umno dan terus melawan Umno meskipun kami hampir kehilangan segalanya. Ketika Tun memilih Najib menjadi PM, kami membantah dan terus melawan Umno sehingga hari ini.
Malah susah dinafikan bahawa PAS adalah pembangkang utama kepada Umno sejak sebelum Merdeka sehingga kini. PAS merupakan parti yang terus berkembang dengan keahlian hampir sejuta, dengan hampir lapan ribu cawangan dan 195 kawasan seluruh negara.
Kini baru dua tahun Tun menjadi pembangkang, Tun baru terasa peritnya menjadi pembangkang. Hari ini, Tun mahu menurunkan Najib sebagai PM setelah menyedari kerosakan yang ada. Malah, Tun bersetuju Datuk Seri Anwar Ibrahim menjadi PM ke 8. Alangkah baiknya kalau Tun sedar 20 tahun lebih awal, bukankah Anwar kini sudah menjadi PM, Najib tidak menjadi PM, keluarga Datuk Seri Anwar tidak perlu melalui keperitan yang berlanjutan sehingga hari ini dan rakyat tidak perlu bersusah-payah bergelut hari ini di bawah kerosakan yang dibawa oleh pemimpin-pemimpin Umno-BN pilihan Tun?
Bagi PAS, menurunkan Najib sahaja tidak cukup. Selama ini, kami menentang agar rakyat bangkit menukarkan Umno-BN dan menggantikannya dengan parti yang akan menukar sistem yang korup dan rasuah dengan dasar Islam yang diturunkan Allah untuk keselamatan negara dan rakyat yang berbilang kaum ini.
Hari ini, Tun menuduh PAS kononnya menyokong Umno kerana kecewa apabila PAS tidak mahu bersama dalam Pakatan Harapan. Kerana itu PAS dituduh, difitnah dan diserang.
Biasa PAS diserang oleh Umno, nampaknya kini bertambah satu lagi kumpulan yang bersama Umno menyerang PAS. Namun, PAS tidak gentar. Serangan-serangan ini menunjukkan betapa paniknya Tun dan PH pada kebangkitan kepada sokongan PAS ketika ini.
PAS akan terus melawan Umno di PRU14 seperti pilihanraya-pilihanraya yang lalu. Suka hatilah siapa yang ingin masuk gelanggang di kerusi-kerusi tradisi PAS untuk menjadikan ia peperangan tiga penjuru, itu hak demokrasi masing-masing.
Perjuangan PAS tidak pernah berubah. PAS meletakkan Islam di tangga teratas di dalam perjuangannya kerana ia agama yang lengkap, adil dan sempurna. Kami tidak menerima Islam hanya sekadar ibadah dan aqidah kerana Allah memerintahkan kita menganut Islam seluruhnya.
Kalau nak dituduh PAS perosak, lihatlah cermin dahulu siapa yang konsisten, siapa yang sentiasa U-turn.
Tuan Ibrahim Tuan Man
Timbalan Presiden PAS
12 September 2017
(Dipetik daripada FB Dato’ Tuan Ibrahim Tuan Man)
2) Jawapan balas oleh Hanipa Maidin.
1. Timb Presiden parti suci dilaporkan oleh M’kini cadang Tun M cermin muka dulu.
2. Dilaporkan juga dia kata parti suci melihat Umno parti perompak dan penyamun.
3. Dia juga dilaporkan kata parti suci konsisten lawan Umno sejak sekian lama.M’kini juga lapor dia kata bagi parti suci sekadar turunkan Najib tak cukup utk selesaikan masalah negara ini tapi apa yg diperjuangkan oleh parti suci utk ganti sistem yg korup dan rasuah dgn dasar Islam utk keselamatan negara dan rakyat berbilang kaum.
4. Sorry , nak komen..tapi panjang sikit.
a. Baguslah tahu dan sedar Umno parti perompak dan penyamun..jika dah tahu, awat masih nak rapat dgn perompak dan penyamun dan x ada semangat nak lawan Umno? Contohnya isu 1MDB ..itu rompakan dan samun harta rakyat yg mega..awat dlm parlimen..tak nampak parti suci lawan?
b. Faham ke makna konsisten sdr? Saya setuju dulu parti suci kuat lwn Umno..so jika konsisten maknanya dulu lawan skrg terus lawan..skrg ni sdr ingat rakyat tak nampak ke apa yg parti suci buat dgn Umno? Jgn lah assume rakyat x nampak dan tak dengar apa yg berlaku sdr.
c. Setuju x cukup sekadar turunkan MO 1. Tapi kena ingat MO1 dan Umno/BN tu orang putih kata ” two sides of the same coin”. MO 1tu ketua No 1 Umno/BN…dia ibarat pengawal/custodian Umno/BN..so nak jatuhkan BN kena jatuhkan dia sekali sdr..bila nak jatuhkan MO1 pun parti sdr tak lalu mcm mana org nak percaya parti sdr nak jatuhkan Umno/BN?..lebih teruk lagi kadangkala statement parti sdr dilihat menyokong MO1 ..e.g. kes DOJ.. Presiden sdr yg x faham saman DOJ boleh kata itu campurtangan asing….sukalah MO1 sdr.
d. Nak tukar dasar negara ? Ha yang tu drp zaman tok kaduk parti sdr dok ratib.. Nak tukar dasar bukan mcm tukar baju sheikhul kabeer..kena menang p’raya dan jatuhkan BN dulu..nak menang p’raya kena dpt undi dan sokongan rakyat semua kaum..nak dpt undi semua kaum..depa kena percaya pada pari suci…this is so elementary sdr..
e. la ni nak percaya mcm mana..bila sblm menang ckp lain dan bila menang ckp lain..dpt perintah negeri pun dah kelam kelibut masih ada hati ckp lawa ( guna bahasa almarhum P.Ramlee ) nak tukar dasar negara.. Gini lah saya rasa sdr lah kena lihat cermin dulu!
Amacam?
(Dipetik daripada FB Peguam Pas – Dulu kepunyaan Hanipa Maidin)
Sudahkah baca kedua-duanya?
Akhirnya, siapakah yang sepatutnya mencermin diri terlebih dahulu?
(ShahbudinHusin 12/08/2017).

0

0

votes
Article Rating
Kongsikan artikel ini


TAWARAN NAJIB MAHU PULIH EKONOMI AMERIKA – "ULAR LIDI" MENYUAPKAN
MAKANAN KEPADA "ULAR SAWA"

Tiada yang percuma dalam lawatan Najib Razak ke Amerika Syarikat serta pertemuannya dengan Donald Trump kali ini yang nampaknya amat menggembirakan jentera propaganda berbayar UMNO dan BN untuk “spin cerita” menghadapi pilihanraya akan datang.
Selain sebagaimana yang disebut sebelum ini dan dinyatakan semalam oleh Rafizi Ramli bahawa besar kemungkinan lawatan dan pertemuan dengan  Presiden Amerika itu adalah hasil kerja Godfrey Group Ltd yang dipercayai telah membayar RM1.125 juta kepada pelobi yang merupakan bekas pembantu Trump, hakikatnya ialah Malaysia terpaksa membayar harga yang amat mahal untuknya.
Didedahkan pada Mei sebelum ini, Godfrey yang mewakili Pejabat Perdana Menteri telah membuat bayaran kepada pelobi tersebut dengan tujuan yang tidak dinyatakan, di ketika saman sivil DOJ terhadap 1MDB menjadi bualan di seluruh dunia.
Semasa membalas ucapan Trump yang mengalu-alukan kedatangannya ke Rumah Putih, Najib berkata, “kami datang ke sini dengan cadangan yang besar untuk membantu Amerika mengukuhkan ekonominya.”
Ehhh….ini sudah terbalik  dan pelik beb!!
Malaysia sebagai “negara ular lidi”  pula yang menawarkan bantuan Amerika sebagai “negara ular sawa” untuk memulihkan ekonominya.
Kalau Malaysia mengharapkan bantuan Amerika ada juga munasabahnya.
Di sebalik negara sendiri bergantung kepada China dengan berhutang selama 20 tahun untuk membina landasan keretapi Pantai Timur, mengemis cukai GST setiap hari daripada rakyat, memotong banyak subsidi, menamatkan elaun guru pelatih dan tidak mampu memasang CCTV untuk balai polis – suatu bukti bahawa Malaysia sebenarnya kekeringan wang – Najib dengan tiada rasa bersalah dan selamba mahu membantu mengukuhkan ekonomi Amerika.
Apakah dalam masa yang sama Najib sudah cukup cemerlang dalam mengukuhkan ekonomi Malaysia sendiri?
Dalam usaha “ular lidi” mahu mengenyangkan “ular sawa” yang tidak cukup makan itu, tiga pakej yang ditawarkan Najib ialah menambah pembelian 25
pesawat Boeing untuk MAS yang dalam tempoh lima tahun bernilai antara AS$10 bilion hingga AS$20 bilion, menggunakan dana pencen KWSP untuk melabur sehingga AS$4 bilion untuk menyokong pembangunan prasarananya  dan Khazanah Nasional akan dikembangkan  lagi peranannya di Amerika.
Keadaan ini jelas berbeza semasa kepimpinan Tun Mahathir di mana semasa lawatannya ke luar negara dahulu, syarikat-syarikat Malaysia yang ditawarkan dan menandatangani pelbagai perjanjian projek di luar negara, bukannya kita memberi projek kepada negara yang dilawatinya.
Langkah Tun Mahathir itu secara langsung mengukuh dan memberi pendapatan kepada syarikat-syarikat tempatan, tidak sama sekali membiarkan dana dalam negara mengalir keluar di ketika  rakyat kita sendiri sebagai “ular lidi”  di mana masih ramai yang mengikat perut dan tidak cukup makan.
Kenapa Najib sanggup melakukan sedemikian rupa?
Tidak lain dan tidak bukan ialah kerana Najib datang ke Amerika kali ini dengan jiwa penuh bersalah kerana skandal 1MDB yang sedang disiasat oleh DOJ berkaitan jenayah penyelewengan serta penggubahan wang haram dan saman sivil untuk merampas aset-aset yang dibeli menggunakan dana kekayaan negara yang dilencongkan.
Keutamaan mengguna dan memanfaatkan lawatan ke Amerika dan kemesraan dengan Trump itu bagi kepentingan memenangi pilihanraya sudah menjadi tujuan penting sebenarnya.
Maka itu, tentu saja beliau akan menggunakan apa saja cara, termasuk terpaksa mengambil wang negara untuk membeli jiwa Amerika bagi membersihkan diri dan menunjukkan kepada rakyat tiada sebarang tindakan dihadapkan kepadanya, meskipun sehingga ini pentadbiran Amerika tetap mengatakan siasatan DOJ akan  diteruskan seperti biasa.
Tiada apa yang patut digembirakan dengan lawatan Najib ke Amerika ini, melainkan “ular sawa” akan tetap dengan tabiat kekenyangannya dan “ular lidi” kekal dengan kelaparannya.
(ShahbudinHusin 12/09/2017)

0

0

votes
Article Rating
Kongsikan artikel ini


TIADA SIDANG MEDIA, NAJIB TERLEPAS PELUANG KEEMASAN MEMBERI PENJELASAN TENTANG 1MDB

Di samping beberapa kejanggalan lain dalam lawatan Najib Razak ke Amerika Syarikat kali ini, yang paling ketara tentunya ialah ketidaksediaan atau lebih tepat, ketakutan beliau mengadakan sidang media selepas pertemuannya dengan Donald Trump.
Semalam, Ahli Parlimen Pandan, Rafizi Ramli menyatakan rasa hairannya tentang beberapa perkara mengenai lawatan Najib, antaranya:-
– tiada sambutan rasmi diberikan, baik ketika pesawat yang membawa Najib mendarat mahu pun ketika beliau tiba di White House.
– tidak menginap di Blair House, rumah penginapan untuk tetamu negara, sebaliknya menyewa bilik di sebuah hotel kepunyaan Trump di Washington sedangkan kedatangan Najib diberitakan adalah atas jemputan Presiden Amerika itu.
Sehubungan itu, Rafizi menyimpulkan lawatan Najib tidak lebih sebagai kunjungan peribadi yang mungkin diatur oleh golongan pelobi berbayar semata-mata untuk melonjakkan kembali namanya yang terperosok dengan teruk berikutan saman sivil dan siasatan jenayah oleh DOJ berkaitan dana 1MDB yang diselewengkan.
Tetapi, kejanggalan paling nyata ialah pastinya kerana tiada sidang media selepas pertemuan Najib dengan Trump.
Jika Najib merasakan kunjungannya bertemu Trump yang antara tujuan utamanya ialah untuk menutup mulut-mulut pengkritik berkaitan 1MDB atau yang mengaitkan dirinya dengan syarikat pelaburan itu,  mengadakan sidang akhbar dan bertemu dengan media-media Amerika seharusnya menjadi peluang keemasan yang tidak patut dilepaskan.
Kecualilah jika Najib memang ada rasa bersalah dalam dirinya, peluang berdepan, memberi penjelasan dan bersoal-jawab dengan media-media Amerika seperti WSJ, Washington Post, New York Times, Bloomberg dan sebagainya berhubung apa juga persoalan tentang 1MDB, adalah lonjakan yang sebenar dapat memutihkan kembali hitam kelabu namanya selama ini.
Di situlah sebenarnya wibawanya akan dapat diserlahkan sekiranya segala kekeliruan dapat ditangani dengan baik.
Ketika bertemu media-media Amerika itulah seharusnya Najib boleh berhujah banyak perkara, termasuk mungkin menggunakan gebang puak-puak propaganda kononnya 1MDB tidak pernah kehilangan wangnya, sebaliknya yang hilang wang ialah IPIC, asetnya melebihi hutang,  Jho Low bukan penasihat 1MDB atau rakan keluarga, tetapi penasihat IPIC, tentang proses rasionalisasi, pemecatan Peguam Negara, laporan audit yang diOSAkan dan tidak terkecuali berhubung laporan PAC yang diceritakan kepada makcik-makcik Felda sebagai sudah membersihkan namanya.
Dalam pada itu, dengan mengadakan sidang media dan berhadapan dengan para wartawan Amerika, Najib juga berpeluang menjelaskan siapakah sebenarnya MO1 yang didakwa oleh DOJ telah menerima wang sebanyak AS$731 juta daripada dana 1MDB yang diselewengkan menggunakan seuah akaun bank peribadi.
Najib tentunya berpeluang sama menjelaskan siapakah isteri MO1 yang turut didakwa menerima hadiah daripada Jho Low berupa barangan kemas berjumlah keseluruhannya sebanyak RM128 juta, juga daripada dana 1MDB yang diselewengkan.
Tidak lupa, sekiranya Najib masih berpegang kepada keyakinan bahawa wang RM2,600 juta yang pernah diterimanya adalah benar-benar derma daripada Pak Arab yang pemurah, di sinilah turut merupakan peluangnya untuk menyebut nama penderma tersebut.
Kepada WSJ yang pernah diancam mahu disamannya, di bumi Amerika jugalah peluang terbaik untuk Najib, sama ada mahu berterus-terang mengenai apa juga isu 1MDB atau secara depan-depan mengatakan akan benar-benar menyaman mereka.
Sayangnya, Najib tiada keberanian untuk berdepan dengan media Amerika dan peluang terbaiknya untuk membersihkan nama dan memberi penjelasan sejelas-jelasnya berkaitan 1MDB, telah berlalu dan terlepas begitu saja.
Lalu, dengan ketakutan yang menyelubunginya itu, Najib sebenarnya masih kekal sebagai figura yang bermasalah dipandang dunia, mungkin melindungi sesuatu dan tidak harus dikekalkan lagi hayat kuasanya di Malaysia.
(ShahbudinHusin 13/09/2017).

0

0

votes
Article Rating
Kongsikan artikel ini


ALAMAK….MALUNYA!!!

Ini adalah kenyataan yang dikeluarkan oleh peguam Najib Razak. Beliau dikatakan sedia menarik balik samannya jika Tony Pua mahu memohon maaf kepadanya.
Dan ini pula jawapan balas oleh Tony Pua – tiada sebab saya perlu memohon maaf.
Alamak…malunya!!!
Kenapa Najib yang menyaman, tetapi beliau juga yang tiba-tiba mahu menarik baliknya dan menawarkan kemaafan kepada Tony Pua?
Tak yakin menang ke?
(ShahbudinHusin 14/09/2017)

0

0

votes
Article Rating
Kongsikan artikel ini


JIKA TIADA SIASATAN DOJ, ADAKAH NAJIB MAHU 'CASH IS KING' UNTUK
KUKUHKAN EKONOMI AMERIKA?

Hanya dalam sekelip mata,  wajah Amerika sudah berubah beberapa kali di mata para pengampu, pembodek dan di kalangan jentera propaganda Perdana Menteri, Najib Razak.
Sewaktu mula-mula menjadi Perdana Menteri, Najib mempunyai keghairahan yang ketara terhadap Amerika. Bermula dengan melantik rakan karibnya, Allahyarham Jamaluddin Jarjis sebagai Duta Besar ke Amerika, ia kemudian menyaksikan bukan saja kerapnya Najib melawat negara tersebut, bahkan juga membawa Barack Obama dua kali melawat Malaysia.
Ketika itu Amerika dan Obama lantas disanjung serta dipuja.
Awan mula bertukar mendung dan gerhana apabila skandal 1MDB dan kemasukan wang berbilion ringgit ke dalam akaun peribadi Najib mula didedahkan oleh media-media Amerika. Ia bertambah buruk lagi apabila DOJ memulakan tindakannya, mula-mula dengan saman sivil dan kemudian siasatan jenayah.
Sejak itu Amerika mula dipandang jahat, mahu campurtangan dalam negara dan ingin menjatuhkan kerajaan yang dipimpin oleh Najib. Annuar Musa, Salleh Said Keruak, Dr Puad Zarkhashi dan tidak terkecuali Peguam Negara, Apandi Ali adalah watak-watak yang mengkritik keras tindakan DOJ itu.
Lebih dahsyat, sementara yang lain-lain menyifatkan tindakan Amerika melalui DOJ itu bermotif politik, suatu bentuk campurtangan dan perancangan halus untuk menjatuhkan kerajaan, Ketua Menteri Melaka, Idris Haron lebih buruk tanggapannya dengan menanggapinya sebagai percubaan kuasa besar itu membunuh orang Melayu sebagaimana yang terjadi kepada Iraq sebelum ini.
Kini, setelah Najib dijemput melawat Amerika, meskipun atas daya usaha pelobi dan bukan bersifat lawatan rasmi sebagai ketua kerajaan, sekali lagi tanggapan terhadap Amerika telah berubah sama.
Meskipun kunjungan Najib ke Amerika kali ini mahal harganya, sepertimana kata Rafizi Ramli hanya untuk membayar ufti yang bernilai kira-kira RM100 bilion yang disebut Perdana Menteri dengan tujuan untuk mengukuhkan ekonominya melalui wang yang diambil daripada Mas, KWSP dan Khazanah, nama Amerika dan Donald Trump yang semua kita ketahui terang-terang anti Islam ketika kempen pilihanraya, pasti kembali wangi dan harum di mata para pengampu, pembodek serta segala jentera propagandanya.
Malah ketika ini, jika kita tanya Annuar Musa, Salleh Said Keruak, Puad Zarkashi dan Idris Haron tentang Amerika dan Trump, mungkin ada yang tiba-tiba diserang sakit jantung mendengar pujian melangit yang keluar daripada mereka.
Yang nyata, meskipun negara kita hanya ular lidi dan Amerika umpama ular sawa dan saiz ekonomi mereka berganda-ganda besarnya dibandingkan kita, Najib dalam usaha membeli jiwa dan menambat hati Trump, telah menawarkan satu pakej untuk mengukuhkan ekonomi yang membuatkan sesiapa saja, daripada makcik Felda hingga kepada pakar-pakar ekonomi dunia, pasti ketawa mendengarnya.
Siapa Malaysia untuk mengukuhkan ekonomi Amerika?
Kenapa hanya sekarang Najib menawarkan untuk mengukuhkan ekonomi itu?
Mengapa sebelum ini, dalam beberapa kali lawatan Najib ke Amerika dan kemudian dibalas dengan kunjungan Obama ke Malaysia, tawaran serupa tidak pernah disuakan?
Logikkah negara membangun menawarkan untuk mengukuhkan ekonomi sebuah negara paling maju?
Pernahkah sebelum ini, Najib melakukan tawaran yang sama kepada negara-negara membangun, negara miskin atau negara Islam yang dilanda perang atau musibah?
Mengapa, ketika di dalam negara di mana Najib amat bergantung kepada cukai GST untuk membantu kerajaan, pengangguran masih ketara, ramai siswazah tiada kerja, banyak projek pembangunan tersekat-sekat kerana kekurangan dana, bantuan pendidikan dipotong atau ditiadakan, Najib tiba-tiba begitu pemurah menawarkan RM100 bilion untuk mengukuhkan ekonomi Amerika?
Apakah ekonomi negara kita sudah benar-benar kukuh sehingga KWSP dan Khazanah tidak lagi melihat pelaburan infrastruktur dalam negara bukan lagi penting berbanding membina prasarana yang hanya memberi keselesaan untuk rakyat Amerika?
Lebih ganjil, apa yang ditawarkan kepada Amerika itu bukan di ketika mereka ada membuka mulut menyuarakan permintaan meminta bantuan, tetapi Najib sendiri yang memulakannya sehingga Trump sendiri tampak sedikit terkejut dan segera berpeluk tubuh sebaik mendengarnya.
Yang pasti, seperti kata Tun Mahathir, semua ini hanya mengesahkan lagi amalam politik “cash is king” yang semakin membudaya dalam diri Najib.
Yang pastinya juga, tanpa saman sivil dan siasatan jenayah oleh DOJ yang semuanya bermula daripada 1MDB yang ditubuhkan Najib, tidak beginilah jadi celaru dan caca-marbanya masa depan negara kita.
(ShahbudinHusin 14/09/2017).

0

0

votes
Article Rating
Kongsikan artikel ini


ADAKAH KERANA SIBUK NAK PERKUKUH EKONOMI AMERIKA, NAJIB TERLUPA TENTANG ROHINGYA?

 Beberapa hari sebelum Najib Razak berlepas ke Amerika, kebetulan isu Rohingya kembali meletus menjadi bualan dunia, riuh dinyanyikan kononnya perkara itu adalah antara perkara yang akan dibangkitkan dalam pertemuan beliau dengan Donald Trump.

 Selain Zahid Hamidi yang mahu Najib membangkitkan isu tersebut kepada Trump (ehh, macam Zahid pulak jadi Perdana Menteri dan beri arahan kepada Najib), seorang timbalan menteri dengan gaya bodek dan ampunya mengatakan penindasan dan pembunuhan Rohingya akan menjadi agenda besar dalam pertemuan antara Perdana Menteri dengan Presiden Amerika itu.

 Gambaran yang cuba ditonjolkan ialah seolah-olah Najib adalah pejuang Islam sejagat dan bertemunya beliau dengan negara kuasa besar dan polis dunia itu bukanlah semata-mata untuk dirinya dan Malaysia saja, sebaliknya turut membawa sama isu kemanusiaan demi kepentingan dunia.
Tapi, apa jadi akhirnya?

 Ada Najib membangkitkan isu Rohingya dalam pertemuannya dengan Trump?

 Berdasarkan rakaman video dan berita-berita daripada seluruh dunia berhubung pertemuan Najib – Trump, termasuk daripada portal pengampu dan berbayar yang semata-mata menjaga kepentingan Najib, UMNO dan BN, tidak tertulis atau terdengar satu perkataan pun tentang Rohingya telah dibangkitkan secara terbuka oleh beliau.
Begitu juga, tiada sebarang respon balas daripada Trump mengenai Rohingya yang dilakukan secara terbuka dalam pertemuannya dengan delegasi Malaysia.
Rafizi Ramli, Ahli Parlimen Pandan, dalam ulasanya mengenai pertemuan Najib dengan Trump, turut membidas kerana isu Rohingya tidak langsung disentuh oleh Perdana Menteri.

 Kenapa jadi demikian?

 Apakah kerana Najib terlalu sibuk dengan idea-idea untuk membantu mengukuhkan ekonomi Amerika, yang dilihat banyak pihak umpama ular lidi mahu menyuapkan makanan kepada ular sawa atau seperti penghuni rumah setinggan cuba menawarkan bantuan kewangan kepada orang kaya yang tinggal di banglo, maka beliau terlupa kepada nasib umat Islam Rohingya?

 Berbanding isu Rohingya yang ditindas dan dibunuh kejam, apakah terlalu penting bagi Najib untuk membantu mengukuhkan ekonomi Amerika yang jauh lebih besar dan sudah sedia kaya itu?

 Jika dilihat daripada bahasa tubuh melalui rakaman video pula, ketika Najib mengumumkan tawaran untuk membantu mengukuhkan ekonomi Amerika itu,  Trump lantas dilihat menegakkan badan dan memeluk tubuhnya secara tiba-tiba.

 Apa isyaratnya?

 Agaknya dalam fikirannya berkata, biar betul mamat ni datang jumpa aku nak pulihkan ekonomi Amerika!!

 Mungkinkah juga ketika itu beliau sedang menahan dirinya daripada ketawa berdekah-dekah dengan kelucuan yang dianggapnya melebihi sketsa Maharaja Lawak?
Atau barangkali Najib sengaja tidak mahu membangkitkan isu Rohingya kerana diketahuinya Trump adalah pemimpin Amerika paling anti Islam dan kempen-kempen pilihanrayanya dulu banyak dipenuhi dengan keinginan untuk menjadikan Amerika hanya untuk orang Amerika dan menyekat kemasukan orang Islam?
Dalam keadaan demikian, Najib sudah tentu hanya akan berkata sesuatu yang mengikut selera dan diketahuinya disukai  Trump serta sama-sekali tidak akan menyentuh perkara lain yang tidak digemari oleh pemimpin kuasa dunia itu.
Lalu, tertipulah mereka yang meletakkan harapan tinggi kepada Najib kerana pada hakikatnya beliau sendiri masih bergelut untuk menyelamatkan dirinya daripada pelbagai kemelut dan skandal yang bukan lagi rahsia.

 Bagaimanakah orang yang nasib dirnya sendiri pun tidak menentu, mahu memperjuangkan nasib orang lain?

 Sudah pasti, keutamaan tentang dirinya adalah perkara pokok yang akan didahulukan melebihi perkara-perkara lain.
Dalam konteks tindakan DOJ terhadap pelanun-pelanun 1MDB, keutamaan Najib hanyalah cuba untuk membeli jiwa Amerika.
Tawaran untuk mengukuhkan ekonomi Amerika, di sebalik di Malaysia sendiri ramai yang tiada pekerjaan dan projek-projek prasarana masih tidak sempurna, membeli jiwa Amerika itulah tujuan dan matlamatnya.

 Itulah Najib sebenarnya!!
(ShahbudinHusin 14/09/2017)

0

0

votes
Article Rating
Kongsikan artikel ini


JANGAN LAGI BERI DERMA KEPADA PUSAT TAHFIZ….

Semua pihak kini sedang meratapi tragedi kebakaran sebuah pusat pengajian tahfiz di Keramat, Kuala Lumpur yang telah meragut 23 nyawa tidak berdosa.
Setelah banyak kejadian kebakaran sebelum ini, ia berulang kembali dan sekaligus menyebabkan banyak air mata tumpah kerananya.
Tetapi, sepertinya tiada pihak yang belajar daripada kejadian terdahulu untuk memastikan ia tidak berulang kembali. Buat kesekian kalinya, sekali lagi kanak-kanak menjadi korbannya.
Pusat tahfiz yang terbakar itu didapati masih dibiarkan bebas menjalankan operasi di bangunan yang tiada CF, tiada kelulusan Jabatan Bomba dan Penyelamat, pengubahsuaian bangunan yang tidak sama seperti pelan asal serta keadaan tempat tinggal yang mungkin sesak dan berasak-asak.
Dalam kejadian terbaru di Keramat, di samping tragedi memilukan itu yang membuatkan kita tidak mampu menahan airmata daripada mengalir dan berderai, yang sungguh-sungguh memualkan kita tentunya ialah apabila pengetuanya dengan santai mengatakan semua pelajarnya yang meninggal dunia itu akan menerima balasan syurga kerana syahid.
Langsung tiada ada perkataan bahawa beliau sedia bertanggungjawab atau memikul beban kejadian, sedangkan pusat tahfiznya tiada CF, tiada kelulusan bomba, pelan asal berubah dan hanya ada satu pintu untuk keluar?
Di sebalik cuba menyedapkan hari keluarga mangsa dengan janji syurga, tauke pusat tahfiz seharusnya sedar bahawa kesedihan dan sengsara kehilangan nyawa telah pun dialami oleh mereka yang terbabit itu.
Dalam soal ini, bukan syurga atau neraka atau yang sepatutnya tauke pusat tahfiz itu tonjolkan, tetapi apakah pertanggungjawabannya terhadap kejadian yang tidak terkecuali adalah kerana kesediaannya menjalankan operasi tanpa mematuhi undang-undang?
Pihak berkuasa, terutamanya polis,  di samping melihat faktor-faktor lain seperti sabotaj atau unsur khianat, tidak harus berlengah untuk menahan atau mereman pengusaha pusat tahfiz tersebut atas beberapa kelalaian yang telah dilakukannya.
Beliau tidak harus dilepaskan lepas bebas begitu saja atas kehilangan 23 nyawa itu.
Selain itu, melalui pelbagai medium laman sosial dan grup Whatsapp, sejak semalam lagi telah tersebar dengan meluas permintaan berserta kepilan nombor akaun bank untuk mereka yang bersimpati memberi sumbangan atau derma kepada pusat tahfiz tersebut.
Tidak mustahil juga, di mana-mana masjid pada hari ini akan wujud pihak-pihak tertentu yang membuat kutipan atau memohon derma bagi pihak pusat tahfiz yang sama.
Untuk apa sebenarnya sumbangan atau derma diberikan kepada pusat tahfiz itu?
Buat ketika ini, jangan ada mana-mana pihak yang terlalu pemurah mahu memberikan sumbangan kepada pusat tahfiz itu lagi.
Jika ada sumbangan atau derma, ia seharusnya diberikan atau disalurkan terus kepada keluarga 23 mangsa yang telah menderita kehilangan nyawa, bukan lagi kepada pusat tahfiz.
Tauke pusat tahfiz tidak harus terus “dikayakan”  dengan derma atau sumbangan daripada orangramai. Dia mesti pergi ke balai polis terlebih dahulu.
Jika derma atau sumbangan diberikan kepada tauke pusat tahfiz, kita akhirnya belum tahu sama ada pusat pengajian itu dibenarkan beroperasi semula  atau sebaliknya. Ia malah mungkin akan ditutup terus oleh pihak berkuasa.
Lalu, siapa yang mahu memastikan ke mana perginya wang derma yang mungkin berjuta-juta yang telah diterima oleh pusat tahfiz?
Oleh itu, kepada yang pemurah dan bersimpati, ambillah sedikit masa untuk mencari dan mengenalpasti keluarga-keluarga mangsa sebelum menghulurkan derma.
Biar derma dan sumbangan kita sampai kepada sasarannya, bukan kepada pihak yang mungkin bertambah kaya di sebalik airmata pelajar-pelajar yang tidak berdosa.
(ShahbudinHusin 15/09/2017).

0

0

votes
Article Rating
Kongsikan artikel ini


MEMAHAMI DARI SEGI LOGIK AKAL SAMA ADA ISU ROHINGYA DIBANGKITKAN ATAU
TIDAK DALAM PERTEMUAN NAJIB-TRUMP

 SKANDAL LAWATAN NAJIB BERTEMU TRUMP:
 BERAPA PATAH PERKATAAN NAJIB SEMPAT SEBUT MENGENAI ROHINGYA DALAM MASA 10 MINIT?

 Semalam, saya mempersoalkan kenapa pertemuan Dato’ Seri Najib Tun Razak dan Presiden Trump tidak menyentuh mengenai nasib umat Islam Rohingya yang berdepan penghapusan etnik sedangkan isu itu dihebohkan oleh pimpinan Umno sebagai isu utama yang akan dibincangkan.

 Kenyataan saya itu dibuat setakat jam 12 tengahari waktu Malaysia semalam (13 September 2017) atau 12 tengah malam 12 September 2017 waktu Washington, iaitu 12 jam selepas pertemuan 30 minit di antara Dato’ Seri Najib/delegasi Malaysia dan Presiden Trump berakhir. Setakat waktu itu, tidak ada sebarang kenyataan atau video atau bukti-bukti lain dari pertemuan 30 minit itu yang menunjukkan isu umat Islam Rohingya disentuh langsung.

 Sehingga 12 tengah malam 12 September 2017, hanya ada 2 laporan rasmi yang boleh dirujuk yang melaporkan kandungan perbincangan, iaitu:

  i. Video mesyuarat bilateral di antara delegasi Malaysia dan delegasi Amerika Syarikat – keseluruhan kandungan langsung tidak menyentuh mengenai nasib umat Islam Rohingya

 ii. Transkrip perbincangan di antara Presiden Trump dan Dato’ Seri Najib di dalam mesyuarat bilateral delegasi Amerika Syarikat-Malaysia yang juga langsung tidak menyentuh nasib umat Islam Rohingya.

 Saya juga ingin menekankan bahawa sehingga kini, Dato’ Seri Najib atau Wisma Putra atau pihak Amerika Syarikat atau White House tidak menafikan bahawa keseluruhan lawatan dan perjumpaan yang melibatkan Dato’ Seri Najib dan Presiden Trump hanya mengambil masa 30 minit. Berdasarkan garis masa dan maklumat-maklumat yang ada setakat ini, saya telah menyatakan bahawa tempoh masa pertemuan empat mata di antara Dato’ Seri Najib dan Presiden Trump besar kemungkinan mengambil masa 10 minit sahaja (kerana lebih banyak masa iaitu sekitar 20 minit dihabiskan untuk mesyuarat bilateral yang dirakamkan itu).

 Oleh yang demikian, kenyataan saya bahawa isu nasib umat Islam Rohingya tidak dibangkitkan di dalam pertemuan Najib-Trump itu adalah benar setakat maklumat yang ada semasa saya membuat sidang media semalam.

 Hari ini, barulah ada satu kenyataan media bersama yang rasmi dari White House yang menyenaraikan perkara-perkara yang ditimbulkan secara rasmi di dalam pertemuan di antara Dato’ Seri Najib dan Presiden Trump.

 Sebahagian besar dari perkara-perkara yang disentuh di dalam kenyataan media bersama ini tidak disentuh di dalam mesyuarat
 bilateral yang videonya dirakamkan dan transkripnya telah disiarkan semalam. Ini bermakna jika ia dibincangkan di antara Dato’ Seri Najib dan Presiden Trump, besar kemungkinan ia dibincangkan di dalam pertemuan empat mata di antara mereka yang saya telah nyatakan sebelum ini besar kemungkinan hanya memakan masa 10 minit sahaja.

 Oleh itu, berdasarkan maklumat-maklumat ini, saya boleh simpulkan bahawa kesemua perkara-perkara yang paling penting yang telah disentuh secara terbuka di dalam video mesyuarat bilateral (iaitu isu Korea Utara, isu melawan Daesh dan keganasan serta tawaran pelaburan-pelaburan dari Malaysia untuk membantu ekonomi Amerika Syarikat) serta perkara-perkara yang hanya disentuh di dalam pertemuan empat mata dibincangkan di dalam tempoh 10 minit itu.

 Saya senaraikan isu-isu yang hanya disentuh di dalam pertemuan empat mata itu mengikut senarai pentingnya isu ini (berdasarkan panjang mana kenyataan bersama menyentuh isu tersebut dan perenggan ke berapa isu ini dimasukkan di dalam kenyataan bersama) seperti berikut:

 i. Tindakan China meluaskan pengaruhnya di Laut Cina Selatan yang ditentang oleh Amerika Syarikat

 ii. Kerjasama ASEAN dan kedudukan ASEAN sebagai sekutu Amerika Syarikat

 iii. Bantuan dari Malaysia berjumlah RM4 juta untuk diagihkan di kawasan-kawasan yang dirampas dari Daesh bagi tujuan kemanusiaan

 iv. Permohonan Malaysia agar diberi keistimewaan untuk pengecualian visa

  v. Persetujuan Malaysia untuk berkongsi data dan maklumat dengan Amerika Syarikat bagi tujuan anti-keganasan antarabangsa

 vi. Persetujuan Malaysia untuk meningkatkan kerjasama pertahanan dengan Amerika Syarikat termasuk pembelian RM250 juta persenjataan baru dari Amerika Syarikat

 vii. Isu nasib umat Islam Rohingya

 viii. Meningkatkan tata kelola perdagangan dan membanteras pemerdagangan manusia

 ix. Menyambung kerjasama pendidikan melalui program Fulbright.

 Ini bermakna, selain dari isu-isu terpenting yang telah disentuh dan diumumkan secara terbuka, ada 9 lagi isu yang dibincangkan di dalam 10 minit pertemuan tertutup empat mata di antara Dato’ Seri Najib dan Presiden Trump. Dari 9 isu itu, isu nasib umat Islam Rohingya adalah isu yang ketiga paling tidak penting seperti yang disenaraikan di dalam kenyataan bersama yang dikeluarkan White House sehari kemudian selepas pertemuan pada 12 September yang lalu.

 Oleh yang demikian, bagi mereka yang memahami protokol diplomatik yang digunapakai di dalam pertemuan-pertemuan begini, adalah perkara biasa bahawa kedua-dua pihak delegasi membincangkan secara mendalam apa yang ingin dimasukkan di dalam kenyataan bersama yang dikeluarkan selepas pertemuan.

 Walau bagaimana pun, secara logiknya, saya percaya ramai rakyat Malaysia bersetuju dengan saya bahawa kemungkinan Dato’ Seri Najib membawa isu umat Islam Rohingya dalam pertemuan empat mata sesingkat 10 minit itu adalah terlalu kecil memandangkan pelbagai isu-isu yang dikira lebih penting kepada Amerika Syarikat.

 Sama ada Dato’ Seri Najib benar-benar membawa isu itu dalam pertemuan sesingkat 10 minit itu tidak akan dapat disahkan sampai bila-bila kerana ia pertemuan tertutup empat mata dan kita bergantung sepenuhnya kepada versi yang disebut Dato’ Seri Najib. Oleh itulah, di antara kesimpulan logik bahawa isu umat Islam Rohingya hanya dimasukkan di dalam kenyataan bersama dan diletakkan sebagai isu ketiga paling corot dan mempercayai bahawa Dato’ Seri Najib membawa isu itu di dalam pertemuan sesingkat 10 minit sedangkan banyak lagi isu lain yang lebih penting kepada Amerika Syarikat, saya yakin majoriti rakyat Malaysia boleh membuat kesimpulan yang logik.

 Apatah lagi Dato’ Seri Najib juga pernah mengaku beliau mendapat derma RM2.6 bilion dari keluarga diraja Arab Saudi – maka sudah tentu lebih ramai yang mempercayai kesimpulan yang lebih logik berbanding versi yang bukan sahaja tidak logik tetapi datang dari seorang seperti Dato’ Seri Najib.

 RAFIZI RAMLI
 AHLI PARLIMEN PANDAN
 NAIB PRESIDEN KEADILAN.
Ulasan –
Mari kita sama-sama fikirkan dari segi logik akal tentang apa yang dihuraikan oleh Rafizi ini.
Oleh itu, bacalah dengan jiwa tenang dan hati terbuka.
(ShahbudinHusin 15/09/2017)

0

0

votes
Article Rating
Kongsikan artikel ini


SELAMAT KEMBALI WIRA AMERIKA!!!

 Sebagaimana yang tular di media-media sosial sejak semalam, terdapat surat jemputan yang dipercayai dikeluarkan oleh BN untuk menyambut kepulangan Perdana Menteri daripada lawatannya ke Amerika, malam ini.

 Berdasarkan surat jemputan itu, Najib Razak dijangka akan tiba pada 7.45 malam, Jumaat (hari ini) 15 September 2017.

 Sambutan akan diadakan di Kompleks Bunga Raya, KLIA dan mereka yang menyambutnya digalakkan membawa sepanduk dan kain rentang yang mengandungi  kata-kata semangat berhubung kejayaan lawatan Najib ke Amerika dan bertemu Donald Trump.

 Sekiranya sebuah parti kecil yang jarang kita dengar namanya, Parti Punjabi Malaysia pun menerima jemputan, sudah barang tentu parti atau pelbagai pihak lain pun dijemput sama untuk ke KLIA petang ini.

 Lawatan Najib ke Amerika dan bertemu Trump tidak dinafikan telah memberi kesan besar kepada rakyat Malaysia, terutamanya tentang tawaran beliau untuk mengukuhkan ekonomi negara kuasa besar itu.

 Ia akan dilaksanakan melalui pembelian pesawat-pesawat Boeing, pembinaan infrastruktur menggunakan dana KWSP serta tambahan pelaburan oleh Khazanah yang secara keseluruhannya dianggarkan berjumlah RM100 bilion.

 Dengan transformasi Najib melonjakkan nama Malaysia sebagai negara membangun yang saiz ekonominya mungkin 60 atau 70 kali lebih kecil berbanding Amerika, tetapi bernafsu besar untuk mengukuhkan ekonomi negara polis dunia tersebut, mahu tidak mahu, kita harus mengakui serta mengiktiraf beliau sebagai wira kepada Amerika.

 Pedulilah tentang banyak lagi kemudahan prasarana dalam negara sendiri yang jelas kekurangan dan ketinggalan zaman, cadangan mahu mengukuhkan ekonomi Amerika itu adalah lambang kejayaan seorang pemimpin terhebat kelahiran Malaysia yang harus kita sama-sama raikan.

 Oleh itu, sambutlah kepulangan Najib petang ini dengan sambutan paling meriah, gah  dan besar-besaran.

 Mana tahu, hasil kejayaan mengukuhkan ekonomi Amerika itu, hasilnya akan melimpah juga kepada kita dengan kesediaan Najib menurunkan kadar GST, menstabilkan kos sara hidup rakyat serta dapat menjamin harga minyak tidak terus menaik sebagaimana yang telah dilalui sejak 11 minggu yang lalu.

 Sekali lagi, jom beramai-ramai, terutama pengampu dan pembodek atau sesiapa yang pernah mendapat dedak,  ke KLIA petang ini.

 Hidup Melayu, Hidup Melayu, Hidup Melayu!!!

 Hidup Amerika, Hidup Amerika, Hidup Amerika!!!
(ShahbudinHusin 15/09/2017)

0

0

votes
Article Rating
Kongsikan artikel ini


NAJIB SENDIRI MEMBUKTIKAN LAWATANNYA KE AMERIKA GAGAL

Sebaik tiba di KLIA dengan disambut oleh sekitar 1000 penyokongnya malam tadi, tanpa membuang banyak masa, perkara pertama yang terpaksa Najib Razak lakukan ialah menyerang Tun Mahathir Mohamad dan menghuraikan beberapa isu berhubung lawatannya ke Amerika Syarikat.
Antara yang disebut Najib ialah beliau bukan pergi ke sana untuk meminta sedekah, mengenai pembelian pesawat Boeing yang disebutnya sendiri untuk membantu memperkukuh ekonomi Amerika dan menghentam Tun Mahathir yang didakwanya juga pernah membayar pelobi ketika mahu bertemu dengan Presiden Bush suatu ketika dahulu.
Mungkin benar Najib tidak meminta sedekah, tetapi lupakah beliau mengenai beberapa cadangannya untuk menperkukuh ekonomi Amerika yang secara keseluruhannya bernilai RM100 bilion, tidak lebih umpama sedekah daripada orang miskin kepada orang kaya?
Adakah mana-mana pemimpin dunia membangun lain yang datang ke Amerika pernah mengatakan mereka mahu memperkukuh ekonomi negara kuasa besar itu?
Tanyalah diri sendiri wahai Perdana Menteri, kenapa sampai terlebih ghairah sedemikian rupa terhadap Amerika dan ketika bertemu Trump?
Apa udang besar yang ada di sebalik mee yang cuba dihidangkan?
Dalam mengatakan Tun Mahathir membayar pelobi untuk bertemu Presiden Bush, tidak sedarkah Najib bahawa sehingga sekarang beliau masih tidak menjawab mengenai kewujudan seorang wanita, Florence Goh yang didakwa mewakili Pejabat Perdana Menteri dan didapati membayar RM1.125 juta kepada pelobi yang merupakan bekas pembantu Trump?
Jika dicampur bayaran RM1.125 juta itu dengan cadangan memperkukuh ekonomi yang dianggarkan bernilai RM100 bilion yang dijanjikannya sendiri, siapakah yang lebih banyak menabur janji “cash is king”  kepada Amerika?
Yang jelasnya, dengan tindakan yang agak terburu-buru melakukan serangan terhadap Tun Mahathir, Najib dengan sendirinya membuktikan kegagalan lawatannya itu yang rata-rata lebih menimbulkan cemuhan dan kebimbangan berbanding pujian.
Hampir segenap lapisan masyarakat, kecuali pembodek dan pengampu atau mereka yang mengharapkan dedak dua tiga sudu, yang terlihat cuba menggambarkan kunjungan ke Amerika dan pakej memperkukuh ekonomi yang dicadangkan Najib, sebagai sesuatu yang baik, rasional dan wajar.
Selebihnya mengatakan ia suatu gambaran beliau gagal menjaga kepentingan rakyat sendiri.
Lebih tergambar gagalnya lawatan itu ialah apabila Ketua Setiausaha Negara, Irwan Siregar Abdullah turut menafikan cadangan yang dikemukakan  Najib adalah bertujuan untuk membantu ekonomi Amerika.
Hello bro…sekarang ini zaman langit terbuka dan semua orang boleh menonton dengan mudah video ucapan Najib ketika bercakap dengan Trump berhubung perkara itu.
Apakah maksud selain membantu atau menolong dengan kata-kata Najib yang jelas menyebut, “we want to help you in terms of strenghthening US economy” di depan Trump?
Nak tipu siapa?
Kenapa di Amerika dengan gah berkata mahu membantu, tapi di Malaysia menafikannya pula?
Selain itu, Ahmad Maslan yang dulunya pernah menjanjikan cukai GST akan menurunkan harga barang, tiba-tiba juga bersuara dengan mengatakan melalui lawatan Najib ke Amerika, khususnya berhubung pelaburan oleh KWSP dan Khazanah, ia membuktikan syarikat-syarikat Malaysia sudah mampu melabur di luar negara.
Alahai kemetotnya hujah….
Apakah Ahmad Maslan lupa, ketika era Tun Mahathir dahulu dan waktu itu beliau masih bekerja di BTN dan kemudian sebagai Setiausaha Politik kepada Mustapa Mohamed, sudah banyak syarikat Malaysia dibawa ke luar negara dan melakukan pelaburan?
Tetapi pernahkah ketika itu, di samping syarikat-syarikat Malaysia dibawa melakukan pelaburan, Tun Mahathir mahu mengukuhkan ekonomi Amerika?
Bukankah dalam konteks Amerika yang merupakan kuasa ekonomi dunia dan saiznya lebih besar berbanding kita, sepatutnya pelaburan daripada negara tersebut yang dibawa masuk ke Malaysia, bukannya kita yang menawarkan pembangunan prasarana untuk mereka?
Mat Oh Mat…labur ke lebur?
Untuk hari-hari seterusnya, Najib pasti akan meluangkan lebih banyak masa untuk menghuraikan curahan dana RM100 bilion ke Amerika, terutama dengan menggunakan dana pekerja, bukannya syarikat-syarikat korporat atau swasta serta menghentam Tun Mahathir dalam pelbagai ucapan dan penggunaan media arus perdana yang tidak lagi perdana pembaca serta penontonnya.
Ia akhirnya  memperlihatkan lawatannya ke Amerika telah gagal dan disedari tidak diterima oleh rakyat Malaysia yang semakin pintar, bijaksana dan semakin ramai pula yang ada telefon pintar dalam genggaman, meskipun RM100 bilion telah ditawarkan sebagai cagarannya.
Yang tidak kurang menimbulkan resah juga buat Najib  ialah kerana sebelum bertemunya beliau dengan Trump, pentadbiran Amerika awal-awal lagi telah menyatakan siasatan DOJ berkaitan pelanun-pelanun 1MDB akan tetap diteruskan seperti biasa.
Malah, mahkamah di Amerika semalam sudah pun setuju membenarkan permohonan DOJ untuk menangguhkan saman sivilnya bagi memberi laluan kepada siasatan jenayah dijalankan terlebih dahulu.
Sama-samalah kita tunggu pula siapa yang kena?
(ShahbudinHusin 16/09/2017)

0

0

votes
Article Rating
Kongsikan artikel ini


NAJIB NEGARAWAN???

Semua kita tahu majlis menyambut kepulangan Najib Razak daripada lawatan yang antara lainnya untuk membantu mengukuhkan ekonomi Amerika Syarikat telah diadakan malam semalam di Kompleks Bunga Raya, KLIA.
Semua kita juga tahu melalui surat jemputan yang tular di media-media sosial, mereka yang menyambut kepulangan Najib digalakkan membawa sepanduk dan kain rentang yang mengandungi kata-kata semangat serta pujian untuk menggambakan lawatan beliau bertemu Donald Trump adalah suatu kejayaan bagi negara.
Daripada sekian banyak sepanduk dan kain rentang yang terdapat di majlis sambutan itu, ada satu yang paling menarik perhatian iaitu yang tertulis perkataan SELAMAT PULANG NEGARAWAN.
Ia tampaknya dipegang oleh seorang wanita muda bersama sekumpulan rakan-rakannya yang dipercayai daripada Pergerakan Puteri UMNO.
Amboiii…negarawan tuu!!
Tapi, adakah Najib seorang negarawan atau layak digelar negarawan?
Apa sebenarnya maksud negarawan?
Fahamkah orang yang memegang sepanduk itu tentang erti sebenar perkataan negarawan?
Menurut Kamus Dewan edisi ketiga, negarawan membawa maksud – orang yang mahir benar dengan cara-cara pemerintahan negara, ahli negara atau pemimpin politik yang sangat dihormati kerana sifat-sifat seperti kebijaksanaannya, kejujurannya dan lain-lain yang unggul.
Berdasarkan pengertian tersebut dan jika dikaitkan dengan perkara yang bukan lagi rahsia mengenai Najib sepanjang beliau memegang jawatan Perdana Menteri sejak 2009, adakah beliau benar-benar seorang negarawan?
Atau kepimpinan beliau lebih menyebabkan negara semakin ketiadaan wang dan bertambah banyak hutang?
Negarawan ke macam tu?
(ShahbudinHusin 17/09/2017)

0

0

votes
Article Rating
Kongsikan artikel ini


REAKSI PAS YANG MENGUNDANG KECEWA

Kenyataan 1
BAGI
 pihak Parti Islam Se-Malaysia (PAS), saya dengan penuh rasa sedih dan simpati mengucapkan takziah kepada keluarga mangsa dan pihak pengurusan Pusat Tahfiz Darul Quran Ittifaqiah, Kuala Lumpur di atas musibah yang menimpa.Sesungguhnya sifat sabar dan bersangka baik dengan ketentuan Allah di atas ujian ini merupakan salah satu ciri-ciri orang yang beriman.Marilah kita meredhai pemergian anak-anak pelajar dan mendoakan mereka yang matinya dalam keadaan yang baik sebagai penghafaz Al-Quran ditempatkan bersama golongan syuhada’ dan orang-orang yang soleh.“Sejahtera Bersama Islam”
ABDUL HADI AWANG
Presiden PAS
Bertarikh: 23 Zulhijjah 1438 / 14 September 2017
HARAKAHDAILY 14/9/2017
Kenyataan 2
SEJAK
 tahun 1990 hingga 2016 sebanyak 19 hospital terbakar di negara ini. Tidak ada pula suara Tan Sri Zainudin Maidin dan rakan-rakan yang seotak dengannya marah kepada hospital. Sudah pasti hospital mempunyai kelengkapan dan piawai yang hebat untuk membolehkan ia beroperasi. Alat pencegahan dan pemantauan  secara regular. Itu pun terbakar juga. Kebakaran  di wad ICU Hospital  Sultanah Aminah Johor  pada  25 Oktober 2016  mengorbankan enam orang.Apabila berlaku kebakaran di Maahad Tahfiz Darul Quran Ittifaqiah  di Keramat Ujung yang meragut 24 nyawa, macam-macam cercaan yang diberikan oleh manusia yang hatinya busuk. Siapa yang hendak kejadian ini berlaku? Siapa yang hendak hospital terbakar? Pihak sekolah cuba berusaha untuk yang terbaik. Apa yang berlaku di luar kemampuan manusia.Memanglah sekolah seperti ini tidak mempunyai kelengkapan yang sempurna kerana masalah kewangan. Ia lebih bersifat tanggungjawab sosial sahaja. Bukan bersifat komersial. Yuran rendah, kalau mahal ada pula tuduhan mengatakan ustaz jual agama pula.Sepatut kerajaan perlu bangga kerana ada lagi masyarakat yang prihatin untuk membangunkan tahfiz seperti ini. Jangan apabila berlaku seperti ini ada segelintir masyarakat seperti Zainudin Maidin naik meroyan marah kepada pihak sekolah.  Otak seperti Zainudin Maidin ini tidak banyak sangat di dalam masyarakat. Ini spesies yang makan dedak terlalu banyak sehingga terlekat di hati.Kerajaan perlu pantau dan cakna terhadap sekolah seperti ini terutama aspek keselamatan pelajar. Periksa secara berkala. Ambil tindakan segera. Perlu bersifat pro aktif, bukan apabila sudah berlaku baru bunyi macam-macam. Al-fatihah untuk mereka yang terkorban semoga bersama orang yang soleh.
USTAZ IDRIS AHMAD
Naib Presiden PAS
15 September 17.
HARAKAHDAILY 15/9/2017
Kenyataan 3
Kebakaran adalah tragedi dan musibah. Tiada siapa yang mahu ia berlaku. Justeru itu, sabar dan takziah buat semua keluarga yang terlibat dalam peristiwa kebakaran yang berlaku di Maahad Tahfiz Ittifaqiah. Semoga mereka yang terkorban tergolong dari kalangan hambaNya yang beroleh syahid.
Kta terlebih dahulu tidak lah perlu membuat sebarang spekulasi mengenainya. Sebaliknya Serahkan kepada pihak berwajib untuk menjalankan siasatan mengenainya.
Kenyataan setengah pihak memburukkan Maahad Tahfiz secara umum adalah langkah yang tidak sewajarnya. Malah tidak menyelesaikan sebarang masalah melainkan mengundang salah faham orang ramai kepada  pusat pengajian Islam khasnya Tahfiz yang banyak berjasa kepada ummat Islam di Malaysia untuk melahirkan para huffaz.
Kita perlu berlaku adil dalam menentukan sikap, tindakan dan kenyataan. Jangan gopoh tanpa asas dan usul periksa yang cermat pula janganlah pukul rata kepada semua Maahad Tahfiz ini sebagai pusat pengajian yang berisiko.
Nasrudin Hassan
Ketua Penerangan PAS
Khamis 14 September 2017
(Dipetik daripada FB Nasrudin Hassan At Tantawi)
Kenyataan 4
TRAGEDI
 kebakaran pada awal pagi khamis 14 september 2017 yang mengorbankan lebih 20 orang anak-anak yang sedang berjihad menghafaz Kalam Allah tentu sahaja meruntun hati setiap insan. Namun, perginya mereka ke rahmatullah sebagai syuhada akhirat akibat kebakaran sebagaimana sabit dalam Hadis riwayat Ibnu Majah dan Abu Dawud, yang diberikan kemuliaan oleh Allah menjadi pengubat hati kepada waris kaum keluarga yang terlibat.Kita wajar mengucapkan takziah kepada seluruh ahli keluarga mangsa atas musibah ini. Kata-kata dan tindakan yang membenihkan kesabaran di hati mereka adalah sebahagian daripada skop takziah buat mereka sebagaimana pengajaran Islam.Tidak perlu dikesali musibah yang telah berlaku dengan pelbagai andaian berunsur “kalau” kerana ia membuka pintu bisikan jahat Syaitan yang bertujuan menambahkan kesedihan. Nabi SAW bersabda:ْ وَإِنْ أَصَابَكَ شَيْءٌ فَلَا تَقُلْ لَوْ أَنِّي فَعَلْتُ كَانَ كَذَا وَكَذَا وَلَكِنْ قُلْ قَدَرُ اللَّهِ وَمَا شَاءَ فَعَلَ فَإِنَّ لَوْ تَفْتَحُ عَمَلَ الشَّيْطَانِ
“Dan sekiranya kamu ditimpa sesuatu musibah maka janganlah menyebut: ‘kalau saya sebelum ini lakukan demikian tentulah demikian demikian’, tetapi sebutlah: ‘Allah telah menentukan. Apa yang Dia mahu Dia lakukan’, kerana sesungguhnya ungkapan ‘kalau’ itu membuka tindakan Syaitan.”
 Hadis riwayat Muslim.Pada masa yang sama hati dan perasaan kita juga bersama pengasas dan guru-guru pusat Tahfiz tersebut. Mereka telah berjihad dengan masa, tenaga dan harta mereka belasan tahun untuk menyediakan pusat ilmu untuk anak-anak Islam. Dalam tempoh itu mereka telah berjaya melahirkan puluhan para Huffaz yang menjadi kebanggaan masyarakat.Kejayaan mereka ini sewajarnya dititipkan dengan pujian dan kata semangat. Namun, dalam kerangka kejayaan itu ada ujian yang mendatang. Mereka diuji dengan musibah yang meruntun dan merungsingkan hati dan perasaan mereka. Tentu sahaja ia boleh mematahkan semangat jihad pendidikan mereka. Maka di saat inilah mereka memerlukan motivasi yang berterusan memberikan sinar harapan. Malah, jika ada sebarang kelemahan yang menjadi sebab memungkinkan berlakunya musibah ia boleh dijadikan motivasi pengajaran untuk mendatang.Bagi pihak berkuasa pula, musibah ini sewajarnya menjadi pemangkin untuk mereka terus melipat-gandakan usaha membantu pusat Tahfiz dan pusat-pusat pengajian Islam dengan dana pembangunan dan nasihat serta panduan keselamatan yang berterusan. Tidak wajar musibah ini diiringi dengan ugutan terhadap pengusaha-pengusaha institusi Tahfiz yang lain yang sedang berjihad di alam pendidikan dengan seribu macam kepayahan. Ia bukan premis untuk mengancam dan mengecam tetapi medan untuk saling membantu dan bekerjasama untuk kebaikan.Inilah juga masanya bagi masyarakat awam memperkukuhkan dokongan terhadap institusi pendidikan agama seumpama Tahfiz ini. Sangkaan baik kita terhadap mereka ialah mereka berjihad di bidang pendidikan demi Allah dan Rasul dan demi mencari syurga di alam abadi. Membuat andaian dengan sangkaan buruk terhadap guru-guru dan pengurus pusat ilmu ini bukan akhlak umat beriman.Membuat tuduhan melulu dengan andaian penyelewengan dana yang mungkin berlaku di kalangan guru-guru yang berjihad mengusahakan pusat ilmu ini adalah akhlak yang sangat jelek, apatah lagi jika datang dari mereka yang dianggap ilmuwan. Kemungkinan dan kebarangkalian baik dan jahat boleh berlaku kepada sesiapa sahaja, pada jawatan dan amanah apa sekalipun. Tragedi ini bukannya lesen untuk membenihkan persepsi negatif dan jahat meskipun secalit.Marilah kita bersama menjadikan tragedi ini sebagai rahmah buat ummah di sebalik musibah. Allah berfirman dalam surah al-Baqarah ayat 155-156:وَلَنَبْلُوَنَّكُم بِشَيْءٍ مِّنَ الْخَوْفِ وَالْجُوعِ وَنَقْصٍ مِّنَ الْأَمْوَالِ وَالْأَنفُسِ وَالثَّمَرَاتِ ۗ وَبَشِّرِ الصَّابِرِينَ الَّذِينَ إِذَا أَصَابَتْهُم مُّصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ
“Dan pasti Kami menguji kamu dengan sesuatu berupa kebimbangan, kelaparan dan kekurangan sebahagian harta, jiwa dan buah-buahan. Dan berilah khabar gembira kepada orang-orang yang sabar. Iaitu mereka yang apabila ditimpa musibah mereka menyatakan: sesungguhnya kita milik Allah dan kita kepada-Nya pasti kembali.”

Dr. Mohd Khairuddin Aman Razali
AJK PAS Pusat
HARAKAHDAILY 16/9/2017
Ulasan –
Empat petikan di atas adalah antara kenyataan yang ditemui daripada pimpinan Pas berhubung tragedi kebakaran sebuah pusat tahfiz di Keramat, Kuala Lumpur yang telah mengorbankan 23 nyawa.
Hadi Awang minta agar kita meredhai kematian dengan harapan mereka tergolong sebagai syuhada, Idris Ahmad berkata hospital pun terbakar juga, Nasruddin Hassan menyebut kebakaran adalah musibah dan tragedi serta mendoakan mereka yang terkorban beroleh syahid di akhirat dan Dr. Mohd Khairuddin Aman Razali turut memberi reaksi yang hampir sama.
Sebelum ini, pengetua pusat tahfiz  yang terbakar itu turut menyebut tentang syahid juga.
Syurga, syahid, syuhada…syurga, syahid, syuhada…
Kenapa tiada pemimpin Pas yang mempersoalkan bagaimana pusat tahfiz tersebut boleh beroperasi tanpa kelulusan bangunan, tiada sijil keselamatan bomba, pelan bangunannya berubah,  hanya ada satu pintu keluar saja dan tidak ada saranan agar pengusaha pusat tahfiz sepatutnya dipertanggungjawabkan terhadap kejadian?
Mengapa tiada pembelaan terhadap keluarga mangsa yang kehilangan orang-orang tersayang dan kalau pun ada, hanya dalam bentuk  gambaran di akhirat saja?
Bagaimana dengan pihak yang cuai, mungkin bersalah dan tidak mematuhi undang-undang dunia?
Hmmmmm…..
(ShahbudinHusin 16/09/2017).

0

0

votes
Article Rating
Kongsikan artikel ini


APAKAH PARLIMEN BUBAR PETANG INI? JOM TUKAR KERAJAAN….

 Apa kemungkinan perkara penting yang akan diumumkan oleh Najib Razak dalam sidang media khas yang akan diadakannya pada petang ini?

 Menurut laporan BH online, sidang media khas Najib akan diadakan pada jam 4.45 petang ini di ibu pejabat UMNO, Tingkat 39, PWTC Kuala Lumpur.

 Selain semua Ahli MT UMNO diarahkan menghadirinya, Timbalan Perdana Menteri, Zahid Hamidi juga turut menyingkatkan lawatannya ke Perlis bagi membolehkan beliau bersama-sama dalam sidang akhbar tersebut.

 Salah satu programnya di Perlis juga dibatalkan di saat-saat akhir.

 Tiada butiran lanjut diberikan mengenai sidang akhbar itu, tetapi barangkali tiga kemungkinan boleh diandaikan berhubung sidang akhbar khas itu:-
Mengumumkan pembubaran Parlimen.
Mengumumkan perletakan jawatan sebagai Presiden UMNO dan Perdana Menteri.
Mengumumkan pertukaran jawatan Timbalan Perdana Menteri daripada Zahid Hamidi kepada Hishammuddin Hussein.
 Yang mana satu agaknya?

 Apa pun, jika sidang media khas itu berkaitan pembubaran Parlimen dan seterusnya PRU 14 perlu diadakan, ini adalah peluang terbaik untuk rakyat Malaysia  berhijrah dan melakukan pertukaran kerajaan.

 Bila lagi kita mahu melakukannya?

 Adakah sesiapa masih sanggup dipimpin Najib yang disisinya ada Rosmah untuk tempoh lima tahun lagi?
(ShahbudinHusin 17/09/2017)

0

0

votes
Article Rating
Kongsikan artikel ini


MAT TAIB YANG TIGA KALI JANDA PUN DIRAIKAN MACAM GADIS JELITA, SAH UMNO
DAH HAMPIR PUTUS NYAWA

Gempaknya sejak semalam bukan main hebat dan bagai nak bergegar negara dibuatnya.
Diberitakan:-
– sidang media khas akan diadakan oleh Najib Razak pada 4.45 petang, 17 September di ibu pejabat UMNO.
– semua Ahli MT UMNO dikehendaki hadir.
– Zahid Hamidi terpaksa memendekkan lawatannya ke Perlis, malah salah satu programnya di negeri itu telah dibatalkan.
Wowwwww….sekurang-kurangnya kalau pun tidak mengenai pembubaran Parlimen, mengumumkan bersatunya Pas dan UMNO adalah paling padan dengan gah yang didendangkan mengenai sidang akhbar petang tadi.
Tapi, yang diumumkan rupa-rupanya hanyalah mengenai kemasukan semula bekas Menteri Besar Selangor, Muhammad Mohd Taib ke dalam UMNO.
Kah, kah, kah…..
Sebelum ini, beliau sudah pun keluar UMNO pada 2013 untuk menyertai Pas. Kemasukannya ketika itu hanya diraikan dalam sidang akhbar sederhana saja, malah diberitakan beliau turut menderma ratusan ribu kepada Pas bersama borang keahlian yang diserahkannya itu.
Pada 2015, Mat Taib keluar Pas untuk menyertai PKR pula.
Maknanya, ketika keluar UMNO Mat Taib jadi janda kali pertama, keluar Pas jadi janda kali kedua dan keluar PKR jadi janda kali ketiga.
Dah tiga kali janda beb!!
Memanglah tergelak seluruh dunia dan segala kera serta ungka apabila Najib tiba-tiba boleh meraikan kemasukannya semula ke dalam UMNO bagai menerima kehadiran gadis jelita dengan mengadakan sidang media khas di Tingkat 39, ibu pejabat UMNO, dihadiri oleh semua Ahli MT dan Zahid Hamidi terpaksa memendekkan lawatannya ke Perlis bagi tujuan itu.
Realitinya Mat Taib atau Mike Tyson bukan sesiapa lagi dan pengaruhnya tidak juga seberapa.
Dengan mengadakan majlis sebegitu gah untuk seseorang yang sudah tiga kali janda, tiada lain menandakan Najib dan UMNO sudah begitu terdesak dan hampir putus nyawa untuk memenangi pilihanraya sehingga nampaknya tidak mampu lagi membezakan antara kaca dengan permata.
Apa yang mampu Mat Taib lakukan untuk mengukuhkan UMNO?
Apa juga yang mampu dilakukannya untuk membantu Noh Omar menawan semula Selangor?
Atau ia tidak lebih menandakan hilangnya kepercayaan serta keyakinan Najib kepada Noh Omar?
Sebab itulah, reaksi Menteri Besar, Azmin Ali mengenai kemasukan Mat Taib ke dalam UMNO dan tentang bagaimana Najib meraikan bekas Menteri Besar Selangor itu hanyalah dengan ketawa saja….kah kah kah.
Memang tak patut kalau kita tak turut ketawa sama…kah, kah, kah, kah, kah, kah.
(ShahbudinHusin 17/09/2017)

0

0

votes
Article Rating
Kongsikan artikel ini


BENARKAH ADA LAPAN ADUN PKR SELANGOR MAHU SERTAI UMNO ATAU NAJIB “KENA KENCING” MENGENAINYA?

Siapa “kencing” siapa?
Adakah majoriti rakyat terasa telah “dikencing” bila  Najib Razak tidak semena-mena didapati sanggup mengadakan sidang media yang besar, tetapi pengumumannya hanyalah mengenai perkara kecil iaitu kembalinya bekas Menteri Besar Selangor yang sudah lama “expired”, Muhammad Mohd Taib menyertai semula UMNO?
Atau adakah Najib sendiri sebenarnya turut “kena kencing”  dengan Mat Taib?
Beberapa jam selepas sidang media khas Najib yang akhirnya menjadi bahan ketawa dunia dan membuatkan wajahnya dikatakan lebih banyak mencuka berbanding ceria, berlegar perkhabaran bahawa mengikut perancangan awal terdapat lapan Adun PKR Selangor akan turut menyertai  UMNO bersama-sama dengan Mat Taib.
Lantaran  penyertaan lapan Adun PKR itu dianggap suatu berita besar dan boleh meruntuhkan kerajaan negeri Selangor kiranya diikuti dengan berpaling tadahnya 13 Adun Pas menyokong UMNO, seterusnya merupakan rangsangan untuk mengadakan PRU 14, itulah yang dikatakan menjadi asas mengapa Najib bersedia mengadakan sidang media khas, sambil mengarahkan semua Ahli MT hadir serta Zahid Hamidi diminta memendekkan lawatannya ke Perlis.
Seorang bekas Ahli Parlimen yang pernah rapat dan suatu ketika dahulu selalu berhubung dengan Mat Taib mengesahkan beliau ada dimaklumkan daripada sumber yang boleh dipercayai mengenai kemasukan lapan pemimpin PKR ke dalam UMNO bersama bekas Menteri Besar Selangor itu.
Menurut beliau, selain Mat Taib, penyeberangan kiblat politik lapan Adun PKR berkenaan turut direncanakan bersama seorang Ahli MT UMNO yang diketahui mempunyai hubungan rapat dengan Najib.
Namun, kata bekas Ahli Parlimen itu, beliau tidak mengetahui secara detail siapakah lapan Adun yang didakwa mahu menyertai UMNO itu.
Soalnya, mengapa lapan Adun PKR  tersebut tidak muncul?
Benarkah mereka pernah terlibat dalam perbincangan untuk menyertai UMNO?
Siapakah pula lapan Adun tersebut?
Adakah mereka tidak muncul kerana urusan jual beli dan penetapan harga yang sesuai gagal mencapai kata sepakat di saat-saat akhir atau ianya disebabkan oleh faktor-faktor lain yang hanya mereka saja mengetahuinya?
Jika diketahui tiada penyertaan lapan Adun PKR itu atau rundingan menjadi gagal, mengapa ia tidak dimaklumkan  kepada Najib lebih awal supaya beliau dapat  membatalkan atau tidak menghadiri sidang media berkenaan?
Kenapa Najib dimalukan sebegitu rupa?
Mungkinkah sebetulnya isu lapan Adun PKR itu hanya penyedap cerita yang sebenarnya sengaja direka supaya Mat Taib dapat membuatkan kemasukannya semula ke dalam UMNO disambut sendiri oleh Najib dan seluruh Ahli MT?
Kalau begitu, tidakkah bermakna Mat Taib telah “mengencing”  Najib secara sedar dan sengaja?
Beraninya Mat Taib berbuat sesuatu yang tidak manis terhadap Pahlawan Bugis yang gagah lagi berani di mana kapal pun mahu dilayarkannya ketika sauh turut dilepaskan sama!!
Tidak mustahilkah pula berita tentang lapan Adun PKR itu adalah perkara benar, tetapi telah dapat dihidu lebih awal oleh Azmin Ali, lalu kemudian memintas dan menggagalkannya?
Tidak berhasratkah pihak-pihak terbabit – Najib, Mat Taib, seorang Ahli MT, lapan Adun PKR terbabit dan Azmin sendiri – mahu tampil mendedahkan cerita sebenarnya dalam sehari dua ini?
Jika semua terus berdiam diri dan enggan berkongsi, yang paling malu tentulah Najib sendiri kerana beliau didapati telah riuh sekampung untuk menjemput orangramai datang makan kenduri, tetapi yang dihidangkannya hanyalah kopi o saja.
Bagaimana dengan Mat Taib? Kenapa terus mendiamkan diri selepas diraikan menyertai semula UMNO?
Menurut bekas Parlimen yang pernah rapat dengan Mat Taib tadi, lewat malam semalam, selepas saja berakhirnya sidang media kemasukannya ke dalam UMNO, bekas Menteri Besar Selangor itu  telah pun berlepas ke London bersama keluarganya.
Sekali lagi timbul persoalan, kenapa beliau terlalu cepat pergi ke luar negara?
Melarikan diri daripada apa?
Adakah jika cerita lapan Adun PKR mahu  menyertai UMNO itu benar-benar menjadi kenyataan sebagaimana yang dirancang, Mat Taib akan tetap pergi ke luar negara juga?
(ShahbudinHusin 18/09/2017).

0

0

votes
Article Rating
Kongsikan artikel ini


MEMBAWA MAT TAIB MASUK UMNO MENAMBAHKAN LAGI HARI2 MALANG BUAT NAJIB

Membawa Muhammad Mohd Taib yang sudah “expired”  dan bukan lagi siapa-siapa masuk semula UMNO dengan sidang media khas dan  semua pimpinan utama parti serta kerajaan dipaksa hadir meraikannya, gambaran paling jelasnya ialah betapa terdesaknya Najib Razak ketika ini.
Bekas Menteri Besar Selangor yang banyak kontroversi negatif itu bukanlah orang lama yang masih berpengaruh seperti Tun Mahathir Mohamad yang tetap terserlah auranya di kalangan rakyat jelata.
Jika beliau berjalan-jalan di mana-mana atau di pusat membeli belah, tiada siapa memperdulikannya, jauh sekali ada yang mahu bergambar atau berselfie dengannya.
Ketika bersama Pas antara 2013 hingga 2015, beliau tidak pernah diberi peranan penting sama ada dari segi jawatan atau keperluan berceramah ke sana sini untuk menguatkan parti tersebut.
Malah, Tamrin Tun Ghafar lebih kerap dijemput ke merata-rata di seluruh negara untuk berceramah ketika beliau bersama Pas dahulu.
Begitu juga setelah menyertai PKR pada 2015, kedudukan Mat Taib tidak pernah dianggap penting dalam parti itu, waima dalam konteks Selangor dan membantu Azmin Ali sekali pun.
Maknanya Mat Taib benar-benar surat khabar lama yang tidak lagi dipedulikan oleh sesiapa.
Tetapi oleh kerana Najib begitu terdesak untuk melonjakkan nama dan memenangi pilihanraya….Mat Taib pun Mat Taib laa!!
Lantaran itu, ramai yang tidak dapat menahan ketawa apabila Najib sanggup meraikan Mat Taib seolah-olah beliau bintang lagenda yang punya peminat berjuta.
Tidak terkecuali, bekas Menteri Penerangan, Zainuddin Maidin turut merasakan, kemasukan semula Mat Taib ke dalam UMNO lebih sesuai disambut oleh Noh Omar atau Jamal Md Yunus saja, bukan oleh Najib dan seluruh pimpinan MT UMNO.
Tindakan Najib meraikan kemasukan Mat Taib bersama seluruh ahli-ahli MT UMNO tidak membuatkan bekas Menteri Besar Selangor itu kelihatan sebagai tokoh besar yang dinanti-nanti ketibaannya, sebaliknya lebih menjadikan Perdana Menteri dan semua pimpinan UMNO semakin kecil serta menuju kehilangan kuasa yang semakin nyata.
Najib seolah-olah lupa, jika pertemuannya dengan Presiden Amerika, Donald Trump dan kemudian menawarkan bantuan untuk mengukuhkan ekonomi negara tersebut pun gagal melonjakkan namanya di mata rakyat, tentulah tindakan membawa Mat Taib ke dalam UMNO lebih membawa kegagalan lagi, meskipun dengan mengadakan sidang media secara besar-besaran untuk cuba meraikannya.
Apa yang nyata, selain Mat Taib tidak mungkin ada sebarang aura untuk menyumbang kepada usaha yang boleh mengukuhkan kembali UMNO, malah pengaruhnya untuk membantu menawan kembali Selangor pun boleh dikata sudah tiada lagi.
Cerita tentang Mat Taib, negatifnya lebih banyak dan diingati berbanding kejayaannya. Pengundi-pengundi muda bukan saja tidak peduli, bahkan ramai yang tidak kenal dengannya.
Membawanya semula ke dalam UMNO hanya menyerlahkan  satu lagi hari yang malang buat Najib. Selepas kembali daripada bertemu Trump, takkanlah hanya Mat Taib yang mampu digamitnya.
Jika Najib sendiri terlihat seperti sudah hilang pedoman untuk mengukuhkan UMNO dan membuatkan dirinya diberikan sokongan, tentulah jauh lebih membuang masa kalau kita terus mahu mengekalkannya.
(ShahbudinHusin 18/09/2017)

0

0

votes
Article Rating
Kongsikan artikel ini


"BELUM DAPAT KUASA, DAH LUPA RABU, KHAMIS, JUMAAT"

Walaupun tulisan Tun Mahathir Mohamad bertajuk “Kafirkah Saya?” ditujukan kepada Timbalan Presiden Pas, Tuan Ibrahim Tuan Man dan sehingga ini beliau belum tampil memberikan reaksinya, Naib Presiden Pas, Idris Ahmad nampaknya lebih pantas membalasnya.
Selain mengatakan Tun Mahathirlah punca perpecahan, bukan saja kepada orang Melayu, tetapi juga UMNO, Idris berkata, “sekarang apabila tidak ada kuasa,  baru sedar Rabu, Khamis, Jumaat.”
“Biar Tun Mahathir tengok hasil kerja tangannya selama 22 tahun,” ujar Idris yang merupakan Ahli Parlimen Bukit Gantang, Perak.
Sesungguhnya kita tidak menafikan ada kelemahan-kelemahan tertentu sepanjang Tun Mahathir menjadi Perdana Menteri, tetapi tentulah sukar untuk menafikan bahawa  9 tahun Najib berkuasa jauh lebih buruk berbanding 22 tahun pemerintahannya.
Hari ini, dengan Tun Mahathir berjuang bersama Pakatan Harapan dan terus diberikan kesihatan dan pemikiran yang baik, ia mungkin suatu rahmat daripada Tuhan untuk beliau tampil menyelamatkan negara, sebagaimana kemampuannya menyerlahkan banyak kecemerlangan untuk Malaysia sebelum ini.
Rakyat yang sedar akan kerosakan tersebut serta beban sengsara yang ditanggung dalam meneruskan kehidupan, tentulah dengan sendirinya sukar menolak perjuangan Tun Mahathir sekarang.
Lebih-lebih lagi bila membayangkan kemungkinan era makin gelap dan jauh lebih menakutkan sekiranya Najib terus dikekalkan kuasanya selepas PRU 14 akan datang.
Sementara Idris mendakwa Tun Mahathir, setelah tiada kuasa, baru sedar Rabu, Khamis, Jumaat, sebaliknya apa jadi kepada Pas ketika ini?
Apa alasan  Pas semakin mendekati dan berbaik-baik dengan kleptokrat yang jauh lebih merosakkan negara?
Mengapa Pas lebih memilih haluan untuk memberi kelebihan kepada Najib terus mengekalkan kuasanya, malah dalam banyak keadaan tidak lagi menyerang UMNO dan BN, tetapi lebih ghairah menembak kepada Tun Mahathir dan Pakatan Harapan?
Tidakkah tingkah laku Pas sekarang ini umpama belum pun dapat kuasa, tetapi sudah mula lupa kepada Rabu, Khamis, Jumaat?
Kalau Pas masih ingat Rabu, Khamis, Jumaat, apakah mempersoalkan kesilapan masa lalu Tun Mahathir lebih afdal jika dibandingkan dengan sikap berdiam diri dan redha terhadap banyak kerosakan yang ada di depan mata?
Berbanding Tun Mahathir yang masih ingat Rabu, Khamis, Jumaat, adakah ia lebih buruk daripada Pas yang semakin lupa kepada Rabu, Khamis, Jumaat?
Dengan itu, siapa yang lebih dulu harus bertaubat, banyak beristigfar dan melebihkan masa berada di atas tikar sembahyang?
(ShahbudinHusin 19/09/2017)

0

0

votes
Article Rating
Kongsikan artikel ini


NAJIB LEBIH WAJIB DIPANGGIL BERI KETERANGAN KEPADA RCI FOREX

Jika kejujuran menjadi tunjang kehidupan, kebenaran dan siapa yang bertanggungjawab dalam kerugian urusniaga forex sudah pun jelas sebenarnya.
Pengakuan Nor Mohamed Yakcop, bekas Penolong Gabenor Bank Negara kepada RCI forex dua minggu lalu yang menyatakan beliau bertanggungjawab sepenuhnya atas urusniaga matawang dan kerugian yang dialami oleh Bank Negara serta telah menerima “bahagiannya”  iaitu dengan perletakan jawatannya secara serta-merta, ia seharusnya merupakan jawapan yang dicari-cari selama ini.
Beliau seterusnya  menyatakan tidak pernah mengadakan sebarang perbincangan, baik dengan Perdana Menteri mahupun Menteri Kewangan, ketika mengendalikan urusniaga matawang itu.
Keterangan Nor Mohamed Yakcop itu tidak ubah seperti pengakuan seseorang yang mengakui semua pertuduhan di mahkamah.
Lalu, apa mahu lagi? Bukankah itu jawapannya?
Namun, Tun Mahathir Mohamad yang dipanggil memberi keterangan kepada RCI forex semalam menyatakan, banyak soalan yang ditanyakan kepadanya tidak releven sama-sekali dan tidak berkaitan dalam mengenal pasti kerugian yang dialami Bank Negara.
“Ia hanya bertujuan mahu memberi imej buruk kepada saya dan Anwar Ibrahim kononnya banyak wang juga dicuri di zaman saya menjadi Perdana Menteri.
“Tapi saya takut mereka tidak  mencapai objektif untuk menunjukkan saya sama seperti kleptokrat yang mentadbir negara hari ini,” ujar beliau seperti menyindir selepas memberi keterangannya.
Sehubungan itu, Tun Mahathir menggesa RCI forex agar memanggil sama Najib Razak untuk memberi keterangannya.
Najib, kata Tun Mahathir, mesti dipanggil untuk menjelaskan mengapa baru sekarang beliau membangkitkan soal kerugian forex, sedangkan semasa berada di dalam kabinetnya dahulu dia hanya senyum dan setuju dengan semua perkara.
“Najib mesti jelaskan mengapa sejak dulu lagi beliau tidak pernah bangkitkan tentang kerugian forex, tetapi hanya sekarang bercakap mengenainya,” tambah beliau.
Lebih dari itu, tegas Tun Mahathir lagi, isu penubuhan RCI bagi menyiasat urusniaga forex telah pun dibangkitkan oleh Lim Kit Siang sejak lebih dua dekad lalu dan Najib tidak pernah diketahui bersetuju dengan desakan tersebut.
“Dulu dia senyum dan tepuk tangan saja,” kata Pengerusi Pakatan Harapan itu lagi.
Jika kita imbas, berdasarkan pengakuan Nor Mohamed Yakcop yang sukarela mengakui beliau bertanggungjawab sepenuhnya dalam urusniaga forex dan pemakluman kepada kerajaan hanya dilakukan setelah Bank Negara mengalami kerugian, kedudukan Tun Mahathir dan Najib tidak banyak bezanya.
Hanya bezanya ketika itu, Tun Mahathir adalah Perdana Menteri dan Najib menteri biasa, tetapi tiada sesiapa dihalang daripada bersuara.
Kiranya Tun Mahathir mahu dipersalahkan atas kedudukannya sebagai Perdana Menteri, walhal dalam keterangannya turut memberitahu bahawa beliau dimaklumkan oleh Gabenor Bank Negara ketika itu, Jaafar Hussein urusniaga matawang yang dijalankan adalah untuk memperkukuh rizab serta kedudukan ringgit dan berdasarkan keterangan Nor Mohamed Yakcop pula urusniaga itu dilakukan oleh Bank Negara tanpa campurtangan kerajaan,  bermakna Najib juga tidak terkecuali menanggung beban pertanggungjawaban sebagai salah seorang anggota kabinet.
Kenapa hanya Tun Mahathir mahu dipersalahkan dan anggota kabinet lain terlepas, lebih-lebih lagi jika orang yang sama mahu menjadi hero forex kononnya?
Kenapa dulu diam dan baru sekarang mahu bersuara?
Bukanlah kerugian sudah dimaklumkan kepada kabinet dan dibentangkan oleh Anwar Ibrahim?
Oleh kerana Najib sekarang sudah menjadi Perdana Menteri dan secara tiba-tiba begitu mengambil berat tentang kerugian forex yang sudah pun diketahuinya sejak lebih 25 tahun lalu dan sepatutnya beliau bersuara ketika itu, Najib mesti menjelaskan niat dan tujuan sebenarnya menubuhkan RCI sekarang ini.
Kalau kebenaran ingin dicari dan kejujuran masih menjadi tunjang kehidupan, sementara siapa yang bersalah sudah pun jelas di depan mata kita semua, mengetahui niat sebenar Najib menubuhkan RCI forex adalah jauh dan jauh lebih penting lagi berbanding mengasak Tun Mahathir dengan soalan-soalan yang tidak relevan.
Jawapan Najib nantilah tersembunyi kebenaran yang hakiki.
(ShahbudinHusin 19/09/2017)

0

0

votes
Article Rating
Kongsikan artikel ini


NOR MOHAMED YAKCOP TERIMA SATU LAGI BAHAGIANNYA….

Serentak dengan hari terakhir pendengaran RCI forex hari ini, saksi penting berhubung siasatan kerugian urusniaga matawang asing, Nor Mohamed Yakcop menerima satu lagi “bahagian” dalam hidupnya apabila mengumumkan perletakan jawatan sebagai Timbalan Pengerusi Khazanah, cabang utama pelaburan milik kerajaan.
Perletakan jawatan beliau akan berkuatkuasa pada 30 September ini.
Ketika menjadi saksi RCI forex baru-baru ini, beliau secara terbuka mengaku bertanggungjawab terhadap segala urusniaga matawang asing serta kerugian yang ditanggung oleh Bank Negara pada tahun 90an dahulu.
Nor Mohamed Yakcop juga memberitahu, sepanjang mengendalikan urusan itu, beliau tidak pernah mengadakan sebarang perbincangan,  baik dengan Perdana Menteri mahu pun Menteri Kewangan.
Sehubungan itu, jelasnya, berikutan kerugian yang dialami oleh Bank Negara ketika itu, beliau telah menerima “bahagiannya” dengan diarahkan meletakkan jawatan serta-merta setelah berkhidmat selama 25 tahun.
Bagaimanapun, tegas Nor Mohamed Yakcop kerugian itu memberinya pengalaman berguna dalam membantu menangani krisis matawang pada 1997/98 dan berjaya menyelamatkan lebih banyak wang negara.
Tun Mahathir Mohamad dalam keterangannya kepada RCI forex semalam turut mengakui peranan penting Nor Mohamed Yakcop dalam perkara itu  dan menganggapnya sebagai penyelamat dalam menangani krisis matawang.
Keterangan beliau itu tentunya dianggap sebagai “pukulan maut” kepada Najib Razak yang menubuhkan RCI forex yang tidak diragui umum, malah diakui oleh Tun Mahathir sendiri, adalah semata-mata bertujuan untuk memburukkan dirinya dan juga Anwar Ibrahim.
Dengan Nor Mohamed Yakcop secara sukarela mengakui beliau yang bertanggungjawab, bukan sesiapa selainnya, akan jadi “kartunlah” kalau tiba-tiba kesalahan tentang kerugian urusniaga matawang asing itu dibebankan kepada pihak lain.
Sehubungan, ramai yang mengandaikan kedudukan beliau di Khazanah pasti terancam kerana keterangannya, meskipun berasaskan kebenaran, tetapi dilihat tidak sealiran dengan kehendak kerajaan.
Berikutan perletakan jawatan itu, Nor Mohamed Yakcop setakat ini telah menerima “dua bahagian”  berhubung kerugian urusniaga matawang asing.
Satu bahagian ketika diarahkan meletakkan jawatan di Bank Negara dan yang keduanya dengan meletakkan jawatan di Khazanah.
Bagaimana dengan hasil keputusan RCI forex yang dijangka akan diumumkan pada bulan depan?
Apakah nanti Nor Mohamed Yakcop akan menerima “bahagiannya yang ketiga”  pula atau “dua bahagian” saja sudah memadai baginya?
(ShahbudinHusin 19/09/2017).

0

0

votes
Article Rating
Kongsikan artikel ini


ADAKAH DASAR PERJUANGAN UMNO SUDAH TAK LAKU UNTUK MENANG PILIHANRAYA?

Berikutan konon gagalnya sebuah misi besar yang akan menumbangkan kerajaan negeri Selangor Ahad lalu di mana akhirnya hanya kuda tua bergelar Mike Tyson yang muncul dalam sidang media tergempar, Ketua Penerangan UMNO, Annuar Musa berkata, lebih ramai pemimpin-pemimpin pembangkang akan menyertai UMNO selepas ini.
Katanya, pengumuman berhubung perkara itu akan dilakukan secara berperingkat-peringkat.
Adakah ini benar atau sekali lagi, ia cuma sekadar penyedap cerita dan  cubaan menutup rasa malu yang tak terkira?
Tetapi, kalaulah benar ada pemimpin parti-parti pembangkang yang akan menyertai  UMNO, sudah tentu ianya melalui proses berbayar dengan kadar yang membolehkan mereka pencen dan membeli kebun berekar-ekar,  apakah UMNO masih memerlukan gimik sedemikian rupa sebelum Najib Razak berani memanggil pilihanraya?
Apa yang dijualnya kepada pengundi – ideologi perjuangan atau suatu tayangan sokongan tipu-tipuan melalui pembelian?
Tindakan menunjuk-nunjuk bahawa ramai pemimpin pembangkang akan menyertai UMNO, sekali lagi disebut ia tentu bukan percuma, dengan jelas membuktikan ideologi perjuangan parti itu sudah tidak laku lagi untuk mendapatkan sokongan daripada pengundi.
Annuar Musa yang mengakui ramai pemimpin pembangkang akan menyertai UMNO sebelum pilihanraya akan datang hanya mengesahkan lagi hakikat itu.
Kenapa ideologi perjuangan UMNO sudah tidak laku?
Adakah UMNO sudah lari daripada asas perjuangannya dahulu?
Adakah dengan “membayar dan membeli” sekian ramai pemimpin pembangkang untuk menyertai UMNO, mampu membuatkan Najib terus kekal berkuasa lagi?
Hakikatnya, bukan lagi rahsia, terutamanya sejak Najib memimpin UMNO dan kerajaan pada 2009, setiap kali diadakan pilihanraya kecil, mesti ada gimik kemasukan beberapa pemimpin pembangkang ke dalam UMNO.
Malangnya, tidak semua gimik itu membuahkan kejayaan, setengahnya menghasilkan keputusan yang sama buruk juga dengan keputusan sebelumnya.
Malah dalam pilihanraya 2013, di sebalik berbagai gimik yang dipromosikan, Najib tetap lebih teruk penghasilannya berbanding keputusan pilihanraya 2008 yang dikendalikan oleh Pak Lah yang dikata banyak pihak sebagai pemimpin lemah.
Siapa yang salah, ideologi yang tidak meresap ke dalam jiwa atau nakhoda yang tidak berguna?
Dalam bab ini, menghairankan sekali kenapa UMNO tidak bersungguh-sungguh mempromosi ideologi perjuangannya, sama seperti parti-parti dalam Pakatan Harapan yang gigih dengan agenda reformasi, membanteras rasuah, penyelewengan, ketirisan, mensejahterakan kehidupan rakyat dan menyelamatkan negara?
Dengan hanya ingin mencapai kemenangan melalui tayangan palsu kononnya sokongan diterima melalui pemimpin-pemimpin yang dibayar untuk menyeberang, apa jadi kepada ideologi perjuangan dan apa yang ingin UMNO selamatkan dalam perjuangannya?
Atau mencapai kemenangan dan dan memastikan Najib terus kekal adalah satu-satunya matlamat perjuangan?
Jika demikian, tidakkah memberikan kemenangan kepada UMNO dan BN secara khususnya hanya untuk menyelamatkan kedudukan peribadi Najib dan keluarganya semata-mata, bukan masa depan parti yang dulu tradisinya adalah membela rakyat jelata?
Jika Najib selamat, apa yang rakyat dapat atau hanya Jho Low mendapat nikmat?
(ShahbudinHusin 20/09/2017)

0

0

votes
Article Rating
Kongsikan artikel ini


DALAM GAH NAK KUKUHKAN EKONOMI AMERIKA, JAGA KEDAI RUNCIT PUN TAK BERDAYA!!!

 Boleh kita ketawa dulu…kah, kah, kah…

 Ini betul-betul lawak antarabangsa yang pasti akan membuatkan sesiapa pun tak mampu menahan ketawa.

 Kedai runcit 1Malaysia yang dulunya diilhamkan untuk menjual barang keperluan seharian dengan harga rendah bagi menangani kenaikan kos sara hidup rakyat dilaporkan telah ditutup buat sementara waktu.

 Walaupun ditutup buat sementara waktu, tiada tempoh masa dinyatakan ia akan dibuka semula.
Kesian rakyat jelata, sudahlah hari-hari kena cekik dengan GST, kedai menjual barang keperluan seharian dengan harga murah yang pembukaannya dirasmikan sendiri oleh Najib, terpaksa pula ditutup menjelang pilihanraya.

 Berita ini tentunya amat menggelikan hati kerana ia muncul tidak berapa lama selepas Najib Razak berkunjung ke Amerika dengan tawaran mahu membantu mengukuhkan ekonomi negara tersebut.

 Bagaimana dalam kita nak membantu Amerika, hakikatnya nak menguruskan kedai runcit pun kita tak upaya?
Tak ke kelakar namanya!!

 Kalau Donald Trump terbaca berita ini, mahu berguling-guling beliau ketawa dan rambutnya yang perang juga akan segera bertukar hitam warnanya.

 Kah, kah, kah….

 Kenapa setelah Mydin menarik diri, kerajaan begitu lembab mencari pengganti untuk menguruskan kedai runcit 1Malaysia?

 Jika berkaitan 1MDB, begitu cepat tindakannya dan ribu-ribu juta sedia dihulurkan, malah bayaran sebanyak dua kali kepada IPIC pun sanggup dilakukan, mengapa untuk membantu kedai runcit 1Malaysia seolah-olah tak berdaya?

 Kiranya kerajaan tidak cukup wang, apa salahnya Najib sekali lagi minta tolong dengan negara China?
(ShahbudinHusin 20/09/2017).

0

0

votes
Article Rating
Kongsikan artikel ini


BELI ATAU PAJAK…BERAPA LAMA LAGI CEO MAS INI BOLEH KEKAL ATAU NASIBNYA JUGA AKAN JADI SEPERTI NOR MOHAMED YAKCOP?

 Ketika bertemu Presiden Amerika, Donald Trump baru-baru ini, antara perkataan yang dilafazkan Najib Razak mengenai pembelian kapalterbang untuk MAS adalah seperti berikut:-

 “Kami mahu membantu memperkukuh ekonomi AS. Saya datang dengan tiga cadangan khusus.

 “Pertama, kami mahu mempertingkat pembelian Boeing oleh MAS.

 “Kami bersedia untuk 25 pesawat 737 MAX 10 dan lapan 787 Dreamliners. Dan terdapat kebarangkalian kukuh, bukan kemungkinan, kebarangkalian kami akan tambah 24 lagi pesawat 737 MAX 10 pada masa hadapan.

 “Jadi, dalam tempoh lima tahun, rundingan ini akan bernilai lebih AS$10 bilion.

 “Itu yang pertama, kami juga akan cuba memujuk AirAsia untuk membeli enjin GE.”
Tentunya tidak sukar untuk sesiapa pun memahami kata-kata Najib itu. Ia dengan jelas menyebut tentang pembelian kapalterbang Boeing oleh MAS, bahkan sekembalinya dari Amerika pun beliau mengulanginya dengan mengatakan pembelian pesawat itu untuk menjadikan MAS mampu terus bersaing dan membawa lebih ramai pelancong ke Malaysia.

 Tapi, apa pula kata CEO MAS, Peter Bellew ini.

 Beliau dilaporkan berkata, MAS tidak akan membeli atau membiayai pembelian pesawat itu, sebaliknya syarikat pemajak antarabangsa yang akan membelinya dan kemudian memajaknya kepada MAS.

 Kata beliau, amalan memajak pesawat adalah perkara lumrah dalam industri penerbangan moden sekarang ini.

 Bellew juga dipetik sebagai berkata, pembelian yang diumumkan Najib itu berkebetulan dengan berakhirnya perjanjian pajakan MAS.

 Jadi, mana satu yang betul – beli atau pajak?
Antara kata-kata Najib dengan Bellew yang menguruskan MAS, siapakah yang lebih dipercayai?

 Jika selama ini MAS hanya memajak pesawat, pembelian yang diumumkan Najib itu untuk siapa?

 Apakah, tanpa kita ketahui, Najib mungkin membeli pesawat Boeing tersebut bagi pihak syarikat pemajak antarabangsa yang kemudiannya syarikat tersebut akan memajaknya kepada MAS?

 Siapa pemilik syarikat pemajak antarabangsa tersebut?

 Jika Najib membelinya bagi pihak syarikat pemajak antarabangsa, apa pula perjanjiannya?

 Adakah sesiapa yang akan mendapat komisyen daripada pembelian yang diumumkan Najib itu?

 Soalan akhir, berapa lama lagi agaknya Bellew akan kekal berkhidmat dengan MAS dan adakah beliau bakal menerima nasib seperti Nor Mohamed Yakcop yang baru-baru ini secara tiba-tiba meletakkan jawatan sebagai Timbalan Pengerusi Khazanah berikutan keterangannya yang dilihat tidak menggembirakan Najib kepada RCI forex?
(ShahbudinHusin 21/09/2017)

0

0

votes
Article Rating
Kongsikan artikel ini


SAMA ADA MAT TAIB DIRAIKAN BEGITU MERIAH ATAU 7 ADUN PKR IKUT MASUK
UMNO BERSAMANYA, IA TETAP PELIK

Walaupun Muhammad Mohd Taib ketika ini sedang berada di London bersama keluarganya dan pemergiannya yang dilihat tergesa-gesa malam Ahad lalu iaitu hanya beberapa jam setelah disambut meriah untuk kembali semula ke pangkuan UMNO, pelbagai pihak masih bertelagah mengenai kemasukannya itu.
Di dalam UMNO sendiri, perbezaan itu cukup ketara menjadi perbualan di kalangan pemimpin dan ahli-ahlinya.
Satu pihak mempertahankan tindakan Najib Razak mengadakan sidang media khas itu semata-mata untuk menyambut Mat Taib seorang saja dengan alasan beliau adalah pemimpin kanan UMNO sebelum ini serta ada pengalaman sedikit sebanyak bersama Pas dan PKR.
Pengalaman itu,  bersama Mat Taib sendiri pernah menjadi Menteri Besar Selangor selama 11 tahun, dikatakan amat berguna untuk UMNO menawan kembali Selangor, meskipun hakikatnya beliau sudah menjadi pemimpin yang “expired”  dan tidak lagi berpengaruh.
Dikatakan juga, Najib memanggil semua Ahli MT UMNO untuk bersamanya menerima kemasukan Mat Taib  adalah untuk memperlihatkan persetujuan sebulat suara daripada pimpinan parti, suatu mesej tentang kebulatan hati dan permuafakatan yang jitu sebelum pilihanraya umum diadakan.
Satu pihak lain, hanya setelah Najib banyak ditertawakan lantaran sidang media khas itu dilihat tidak sepadan apabila Mat Taib seorang saja yang masuk UMNO, mula mempercayai ia sebenarnya berkaitan dengan tujuan menumbangkan kerajaan negeri Selangor.
Kata yang membawa cerita, tidak mungkin sidang media khas dengan semua Ahli MT dipaksa hadir hanya untuk menerima kemasukan Mat Taib semata-mata.
Lalu diberitakan bersama kemasukan Mat Taib itu kononnya ada 7 Adun PKR akan turut menyeberang yang akhirnya akan menyebabkan kerajaan negeri pimpinan Azmin Ali serta-merta tumbang.
Dikatakan juga 13 Adun Pas turut setuju dengan perancangan untuk mewujudkan kerajaan campuran di Selangor, malah menjadi bualan kononnya Hadi Awang pada petang Ahad itu sudah pun sedia menunggu di Pejabat Pas di Jalan Raja Laut, tidak jauh dari tempat sidang media Najib di PWTC di mana Presiden Pas itu didakwa akan segera pergi ke ibu pejabat UMNO untuk sama-sama Najib meraikan tumbangnya kerajaan Pakatan Harapan di Selangor.
Perkara itu bagaimanapun dikatakan terhalang kerana ada campurtangan pihak-pihak berpengaruh di Selangor, lantaran Azmin dapat menghidunya dengan lebih awal.
Itulah sebabnya dikatakan 7 Adun berkenaan tidak muncul bersama Mat Taib di sidang media khas tersebut.
Bagaimanapun, semua itu tidak pernah disahkan kebenarannya dan ia kekal sebagai khabar angin sehingga ini.
Boleh jadi juga perkara itu sengaja direka untuk menutup malu Najib yang baru tersedar Mat Taib telah terlebih diberikan sambutan sehingga menjadikannya bahan ketawa dunia.
Hakikatnya, jika benar ada 7 Adun PKR mahu menyertai UMNO, adakah Mat Taib pemimpin yang benar-benar mampu menarik mereka untuk meninggalkan Azmin Ali?
Adakah Mat Taib punya hubungan rapat dengan mereka sebelum ini?
Tidakkah juga, jika  benar ketujuh-tujuh Adun berkenaan  akan menyertai UMNO, mereka itu sepatutnya dibawa bertemu Najib terlebih dahulu sebelum sidang media khas diadakan, diminta menandatangani surat perjanjian yang mungkin bersama sedikit cengkeman dan kemudian disembunyikan  di tempat tertentu agar tidak dapat dicari oleh sesiapa untuk tujuan memujuknya?
Kiranya semua perkara itu dilakukan, tentulah isu ketidakmunculan 7 Adun PKR itu di saat-saat akhir dapat dielakkan.
Namun, sama ada sidang media itu hanya untuk menerima kemasukan Mat Taib seorang saja atau bersama dengan 7 Adun PKR yang akan melompat parti, kedua-duanya adalah satu lagi perkara pelik yang telah dilakukan oleh Najib dalam tindakannya selama ini.
Mengadakan sidang media khas dengan kehadiran semua Ahli MT UMNO, termasuk Timbalan Perdana Menteri, Menteri Besar dan Menteri-Menteri hanya semata-mata untuk menyambut Mat Taib yang sudah “expired”, memang amat pelik, keterlaluan dan berlebih-lebihan.
Sebagaimana pernah ditulis dalam blog ini beberapa hari lalu, seseorang yang sudah tiga kali janda tidak harus diraikan macam dapat menikah dengan gadis jelita.
Mat Taib bukanlah lagi figura penting dan berpengaruh, jika matlamat menawan Selangor mahu diutamakan. Impak kemasukannya boleh dikata kosong kepada UMNO dan pengundi muda tidak tertarik sama-sekali dengan beliau, lebih-lebih lagi rekod lamanya ketika menjadi Menteri Besar Selangor banyak yang negatif berbanding positif.
Dalam pada itu,menumbangkan kerajaan Selangor melalui acara lompat katak 7 Adun PKR juga sebenarnya kelihatan pelik kerana tempoh perlunya diadakan pilihanraya umum sudah terlalu dekat.
Apa gunanya kerajaan negeri ditumbangkan sekarang jika beberapa bulan selepas itu terpaksa bertarung lagi untuk mengekalkannya?
Bukankah ia hanya membuang masa?
Tidakkah lebih memalukan jika setelah kerajaan negeri dapat ditumbangkan melalui pintu belakang, tetapi dalam pilihanraya umum nanti ia kembali semula kepada Pakatan Harapan?
Tentulah lebih bermanfaat jika Najib, UMNO dan BN menumpukan sepenuh perhatian, tenaga dan wangnya yang banyak itu kepada usaha menawan Selangor dalam pilihanraya umum saja.
Jika kedua-duanya, mengadakan sidang media khas untuk menerima Mat Taib seorang diri dan merancang kemasukan 7 Adun PKR yang tidak menjadi kenyataan tetap diaggap pelik, kenapa Najib melakukannya juga?
Sebenarnya Najib dan kepelikan memang tidak dapat dipisahkan. Sebagaimana beberapa perkara pelik yang dilakukannya sebelum ini seperti  wang RM2,600 juta dalam akuan peribadinya, membenarkan isterinya bebas menggunakan jet kerajaan tapi beliau sanggup naik kapalterbang komersial untuk pulang meninjau banjir di Pantai Timur tiga tahun lalu, melabel blogger yang menyokongnya sebagai bangang, peneroka Felda dikatanya haram jadah dan dua minggu baru-baru ini mahu menawarkan bantuan mengukuhkan ekonomi Amerika, apa yang dilakukan Najib Ahad lalu hanyalah satu lagi kesinambungan sikap peliknya saja.
Jika mahu dibariskan satu persatu, terlampau banyak perkara-perkara pelik yang dilakukan Najib selama ini. Berbuat atau bercakap pelik memang tidak dapat dipisahkan dengan dirinya.
Sementara kita  pelik kerana masih ada yang sanggup menyokong dan mempertahankannya, kita juga akan bertambah pelik jika beliau kekal lagi berkuasa selepas PRU 14 akan datang.
Malaysia tidak akan menjadi lebih baik di bawah kepimpinan Najib, tetapi akan terus menjadi negara yang pelik di mata dunia.
(ShahbudinHusin 21/09/2017)

0

0

votes
Article Rating
Kongsikan artikel ini


APA NI SHEIKH…BENDA DAH BATAL PUN MASIH NAK BUAT DEMO LAGI???

Dilaporkan, hari ini 22 September 2017, selepas solat Jumaat tadi, Pas Selangor bersama 30 NGO telah mengadakan demonstrasi  aman membantah penganjuran pesta arak dan gay di luar Masjid Shah Alam, Selangor.
Dianggarkan 1000 orang terlibat dalam demonstrasi itu.
Secara umumnya, memang baguslah Pas Selangor dan 30 NGO tersebut buat demo sebagai tanda bantahan dan meluahkan perasaan atas sesuatu yang tidak wajar dilakukan oleh kerajaan.
Tetapi, bukankah pada 19 September lalu, DBKL sudah pun menolak permohonan penganjur untuk mengadakan pesta arak tersebut?
Kalau sudah permohonan penganjur ditolak oleh DBKL, untuk apa lagi diadakan demonstrasi untuk membantah?
Lebih dari itu, pada 21 September iaitu semalam, penganjurnya juga telah mengeluarkan kenyataan bahawa mereka akur dengan penolakan permit oleh DBKL itu.
Di waktu yang sama, atas faktor keselamatan, mereka juga mengumumkan tidak akan menganjurkan lagi pesta arak di masa-akan akan datang.
Maknanya, bermula tahun ini dan tahun-tahun akan datang tidak ada lagi pesta arak akan diadakan.
Jadi, yang nak bersusah-payah berdemo dan membantah buat apa?
Selain itu, pesta itu juga sebenarnya dijadual akan diadakan di Kuala Lumpur, Wilayah Persekutuan dan bukannya  di Selangor.
Maka, agak pelik dan ajaib dari segi kewajaran Pas Selangor dan 30 NGO tersebut memilih Masjid Shah Alam sebagai tempat berdemo dan meluahkan perasaan.
Mengapa mereka tidak berdemo di Masjid Wilayah Persekutuan, Majid Kampuny Baru atau di depan Bangunan DBKL?
Apa logik dan kaitannya untuk berdemo di Selangor, sedangkan pesta arak dijadual diadakan di Kuala Lumpur?
Berhubung pesta gay pula, bukankah Timbalan Perdana Menteri, Ahmad Zahid Hamidi telah menegaskan penganjuran pesta tersebut tidak akan sama-sekali dibenarkan oleh kerajaan.
Kalau kerajaan pusat sendiri sudah memberi jaminan sedemikian, bukankah lebih baik sujud syukur di atas sejadah daripada berdemo di bawah panas matahari?
Apa?
Ohh…demo sebab politik?
Ya Sheikh ya hanana…kalau ia pun nak main politik dan mempolitikkan pesta arak dan gay itu serta ingin memperlihatkan keburukan kerajaan Pakatan Harapan,  biorlah cerdik sikit.
Benda yang dah batal,  tak usahlah susah payah buat demo bantahan. Demo bantahan adalah untuk perkara yang belum jadi atau mungkin jadi, bukan untuk yang sudah sah tak jadi.
Memilih tempat demo juga mesti betul. Perkara yang jadi isu berlaku di tempat A, kenapa buat demo di tempat B?
Buang masa dan tak cerdik sesangat tu beb!!
Bukankah di zaman Najib ini banyak lagi isu-isu lebih besar yang belum jadi dan mungkin terjadi, tetapi amat mengancam kehidupan masa depan rakyat?
(ShahbudinHusin 22/09/2017)

0

0

votes
Article Rating
Kongsikan artikel ini